Final Piala AFC: Tiket Fizikal Dijual Di Stadium Cheras & SNBJ – Ada Promosi Untuk Pelanggan Astro

Selepas mengumumkan jualan tiket perlawanan akhir Piala AFC menerusi platform atas talian, Tickethotline pada Isnin lalu, tuan rumah, Kuala Lumpur City FC (KL City) turut mengumumkan penjualan tiket fizikal.

Menerusi satu makluman, tiket fizikal bagi menonton perebutan trofi saingan kedua tertinggi peringkat asia itu boleh didapati di Kaunter A, Stadium Bola Sepak Kuala Lumpur, Cheras bermula Rabu (19 Oktober) hingga Jumaat (21 Oktober).

Selain itu, tiket fizikal itu boleh juga didapati di venue yang akan berlangsungnya perlawanan akhir, Stadium Nasional Bukit Jalil (SNBJ). Ianya akan dijual di Gate A dan E pada Rabu (19 Oktober) dan Khamis (20 Oktober).

A post shared by Kuala Lumpur City FC (@klcityfootball)

Pada hari Sabtu pula, ianya akan dijual di Gate C (penyokong tuan rumah) dan Gate E (penyokong pelawat) bermula 12 tengah hari sehingga 7.45 malam.

Harga tiket fizikal yang ditetapkan bagi kesemua kaunter atau gate yang menjualnya adalah seperti berikut:

Khamis & Jumaat – RM40

Dalam makluman yang sama, KL City turut memaklumkan satu promosi kepada pelanggan Astro dimana mereka dapat membeli tiket pada harga RM30 sahaja terhad kepada pembelian pada hari Jumaat.

Syaratnya, pembeli mesti menunjukkan Akaun Astro semasa membuat pembeli di kaunter atau gate tersebut.

Untuk makluman semua, perlawanan ini akan menemukan KL City dengan kelab yang berpangkalan di Oman, Al-Seeb. Sepak mula bagi perlawanan ini dijadualkan pada jam 7 malam.

Featured Image: Kuala Lumpur City


Sukan Solidariti Islam: 2 Emas, 1 Perak Dan 4 Gangsa Dibawa Pulang Kontinjen Malaysia

Temasya persahabatan antara negara-negara Islam, Sukan Solidariti Islam Ke-5 yang berlangsung di Konya, Turkiye menutup saingannya, semalam.

Kontinjen Malaysia diketuai chief de mission (CDM), Tuan Hj Abdul Rashid Bin Yaakub merangkap Timbalan Ketua Pengarah Majlis Sukan Negara (MSN) hadir bersama-sama 56 orang atlet dan 24 pegawai.

Penyertaan kali ini menyaksikan Malaysia mengambil bahagian dalam tujuh acara iaitu berbasikal trek, gimrama, karate, memanah, olahraga, taekwondo dan memanah tradisional (sukan demo).

Malaysia menutup temasya ini dengan membawa pulang 2 pingat emas, 1 pingat perak dan 4 pingat gangsa menerusi atlet yang mengambil bahagian dalam acara berikut:

Kutipan ini telah meletakkan kontinjen negara di kedudukan ke-19 daripada 57 negara yang mengambil bahagian secara keseluruhan.

Untuk makluman semua, Sukan Solidariti Islam Ke-6 dijadualkan berlangsung pada tahun 2025 bertempat di Yaounde, Cameroon.

Sebagai tambahan, temasya ini julung kalinya diadakan pada tahun 2005 di Arab Saudi diikuti Tehran, Iran (2009), Palembang, Indonesia (2013) dan Baku, Azerbaijan (2017).


KL United Ikat Pertahanan Tengah Lubnan Kelahiran Perancis

Pasukan berpangkalan di Lembah Klang, Kuala Lumpur United (KL United) FC dimaklumkan telah mengikat seorang pertahanan tengah untuk mengisi slot pemain import asianya bagi mengharungi saingan Liga Malaysia 2021.

Menurut makluman Ketua Pegawai Eksekutif (CEO) KL United FC, Stanley Bernard mengatakan pemain tersebut datangnya dari rantau asia barat iaitu Lubnan. Akan tetapi, pertahanan ini sedikit istimewa kerana merupakan pemain kelahiran Perancis.

Bagaimanapun, Stanley tidak mengulas panjang mengenai siapakah gerangan pemain tersebut namun beliau memberitahu pihaknya telah berjaya mendapatkan pertahanan tersebut secara ‘hitam putih’.

“(Dia) pertahanan tengah, dia dalam perjalanan dan akan sampai dalam beberapa hari lagi (di Malaysia), bukan mudah untuk bawa masuk dia (kerana Perintah Kawalan Pergerakan pada masa ini) dan kita telah berjaya dapatkannya.

“(Pemain) Lubnan tetapi dia sebenarnya lahir di Perancis. Dia (pemegang) passport Lubnan jadi (mengisi slot) pemain asia.” katanya ketika bercakap kepada Sukanz, pada hari ini.

Pemain ini pastinya bakal menjadi taruhan utama ketua jurulatih, Bojan Hodak untuk digandingkan bersama salah seorang pertahanan tengah tempatan skuad ibu kota samada Shukor Adan, Irfan Zakaria atau Wan Amirzafran bagi membentuk benteng KL United bagi musim ini.

Sementara itu, pihaknya sedang berunding dengan seorang pemain bagi mengisi slot pemain import ASEAN, Belum ada sebarang kesepakatan dicapai bersama pemain tersebut namun sekiranya berjaya, dia akan diumumkan sebagai pemain KL United dalam tempoh 2-3 hari lagi.

“(Pemain) ASEAN masih dalam perbincangan. Kita akan pastikan ‘hitam putih’ akan dilakukan pada minggu ini.” katanya lagi.

Sebelum ini, KL United telah menyambung khidmat pemain importnya musim lalu iaitu Paulo Josue. Manakala dua pemain import yang tidak asing lagi dalam kancah liga tempatan iaitu Dominique Da Sylva dan Romel Morales turut diikat oleh KL United.

Sementara itu, Stanley turut berkata untuk pelancaran jersi baharu KL United, ianya akan berlangsung sekitar seminggu sebelum daripada sepak mula saingan Liga Super 2021.

Hal ini kerana beberapa perkara melibatkan urusan penajaan bersama pihak korporat tidak dapat dimuktamadkan sebelum daripada ini ekoran kekakangan Perintah Kawalan Pergerakan.

Namun begitu, apa yang pasti, Stanley mengesahkan skuad ibu kota akan terus menerima penajaan persalinan daripada PUMA untuk saingan musim ini.


Malaysia Berada Di Ranking 147 Dunia Selepas Layak Ke Saingan Piala Asia 2023

Kiraan tidak rasmi ranking bola sepak lelaki dunia menyaksikan skuad bola sepak kebangsaan berhasil memperbaiki kedudukannya dengan ketara selepas berjaya melayakkan diri ke saingan Piala Asia 2023.

Sebelum bermulanya pusingan akhir kelayakan Piala Asia 2023, Malaysia berada di ranking 154 dunia. Namun, menurut perkongsian Footy Rankings, Malaysia kini berada di tangga 147 dunia selepas merekodkan kemenangan ke atas Turkmenistan dan Bangladesh dan kalah kepada Bahrain dalam saingan peringkat Kumpulan E.

Baca: Harimau Malaya Mara Ke Saingan Piala Asia Secara Merit Selepas 42 Tahun

Here is the FIFA Rankings update after matchday 3 of Asian Cup Qualifiers Final Round

*Rank changes may be different from yesterday's tweets after calculating all results & matches from other continents#FIFARankings #AsianCup2023 #ACQ2023 pic.twitter.com/016LwU8Hb5

— Footy Rankings (@FootyRankings) June 15, 2022

Pada saat ini, Malaysia yang berjulukan Harimau Malaya mempunyai 1057.54 mata secara keseluruhan. Mata tersebut dimiliki oleh skuad bimbingan Kim Pan-gon selepas merekodkan kemenangan 4-1 yang memberikan tambahan 8.85 mata dalam perlawanan akhir menentang Bangladesh, semalam.

Kedudukan ranking ini dikira selepas tamatnya keseluruhan pusingan akhir Kelayakan Piala Asia 2023 melibatkan Kumpulan A, B, C, D, E dan F pada awal pagi tadi.

Bagaimanapun, sekali lagi diingatkan, kedudukan ranking ini adalah kiraan tidak rasmi daripada akaun laman sosial yang memberikan perkembangan terkini mengenai ranking pasukan-pasukan bola sepak asia.

Sebagai tambahan, kiraan rasmi daripada badan induk, Persekutuan Persatuan Bola Sepak Antarabangsa (FIFA) akan dikemaskini dan dikeluarkan pada 23 Jun kelak.

Featured Image: Syamil Rosli | PFA Malaysia


Piala Uber: Akane Yamaguchi Dikejutkan Pemain Indonesia Usia 18 Tahun, Bilqis Prasista

Kejohanan badminton berpasukan wanita, Piala Uber 2022 menyaksikan pemain No.1 dunia dari Jepun, Akane Yamaguchi dikejutkan oleh pemain remaja Indonesia yang berusia 18 tahun, Bilqis Prasista.

Kejutan itu tercatat ketika Jepun bertemu Indonesia dalam perlawanan akhir peringkat Kumpulan A, sebentar tadi. Lebih mengejutkan, Akane tumpas kepada Bilqis pada pertarungan pertama secara “straight set” dengan skor 19-21 dan 19-21 dalam tempoh sekitar setengah jam permainan.

Wow. Sensational❗Indonesia 🇮🇩 you have new ⭐

World No.3⃣3⃣3⃣ Bilqis Prasista with the win over world No.1⃣ Akane Yamaguchi 🇯🇵.

Follow live action: https://t.co/TjoFnUmqf9#ThomasUberCups #Bangkok2022 pic.twitter.com/VXsey72rVa

— BWF (@bwfmedia) May 11, 2022

Sungguhpun kemenangan ini membolehkan Indonesia mendahului 1-0 buat seketika sebelum Jepun bangkit mencipta kemenangan pada empat perlawanan seterusnya menerusi Nami Matsuyama-Chiharu Shida, Sayaka Takahashi, Yuki Fukushima-Mayu Matsumoto dan Riko Gunji.

Namun begitu, kemenangan yang diraih oleh Bilqis yang berada di ranking ke-333 dunia ini menyebabkan Jepun tidak dapat merekodkan kemenangan bersih 5-0 ke atas pasukan Indonesia yang dibarisi oleh rata-rata pemain pelapis dan muda.

Untuk makluman semua, kejayaan menumpaskan pemain No.1 dunia ini merupakan yang terhebat pernah direkodkan dalam kariernya setakat ini. Sebelum ini Bilqis yang banyak beraksi dalam saingan remaja hanya berentap dengan rata-rata pemain yang berada di ranking setaraf dengannya sahaja.

Tahun lalu, Bilqis berhasil merangkul kejuaraan pertama di pentas antarabangsa dengan memenangi saingan Siri Antarabangsa Bangladesh Remaja selepas menumpaskan rakan senegaranya, Ruzana.


Pengasas Skygear Miliki 5% Saham Kelantan FC Dengan Harga RM3 Juta

Pengasas syarikat pakaian kasual lelaki dan wanita dalam talian, Skygear, Nik Hafiz Naim Nik Hassan disahkan menjadi pemegang sebanyak 5% saham The Red Warriors FC Berhad – syarikat yang memiliki pasukan Kelantan FC.

Nik Hafiz yang juga anak jati Kelantan dan peminat tegar pasukan berkenaan memperolehi pegangan saham itu selepas membayar sebanyak RM3 juta kepada pemiliknya, Norizam Tukiman.

Perkembangan ini diumumkan sendiri oleh Norizam yang terkenal dengan panggilan Zamsaham dalam satu sesi ramah mesra bersama penyokong dan Majlis Menandatangani Pemilikan Saham The Red Warriors FC Berhad, minggu lalu.

Baca: Peminat Tawar Norizam RM3 Juta Untuk Beli 5% Saham Kelantan FC

Pengumuman ini hadir selepas Norizam memaklumkan menerima tawaran daripada seorang peminat tegar skuad The Red Warriors untuk membeli pegangan saham sebanyak 5% itu dengan harga RM3 juta, sekitar pertengahan Ogos lalu.

Hasil daripada memiliki 5% pegangan saham ini, Norizam memaklumkan jenama Skygear akan turut tertera pada jersi Kelantan disamping jenama Zamburger bagi musim hadapan.

Pada masa yang sama, difahamkan, Skygear menjadi salah satu penaja terbesar bagi pasukan ini untuk mengharungi saingan Liga Super 2023 kelak.

Untuk makluman semua, Nik Hafiz menubuhkan Skygear yang berpusat di Setia Alam, Selangor ini pada Februari 2020 apabila pandemik Covid-19 mula merebak.

Syarikat ini juga ditubuhkan untuk membantu individu yang mengalami masalah kewangan ekoran pandemik tersebut selain membuka peluang kepada orang ramai menceburi perniagaan melibatkan pakaian.

Featured Image: TRW Kelantan FC


FAM Dedah Dion Cools Sertai Kelab Republik Czech

Teka-teki mengenai pasukan yang akan disertai oleh pertahanan kacukan skuad kebangsaan, Johan Dion Cools selepas menamatkan kontrak bersama FC Midtjylland akhirnya terjawab.

Perkara tersebut terjawab apabila Persatuan Bola Sepak Malaysia (FAM) yang mengumumkan senarai 25 pemain dipanggil untuk menyertai kem latihan pusat skuad Harimau Malaya, pada hari ini.

Dalam siaran media tersebut, FAM meletakkan kelab yang disertai oleh Dion Cools adalah FK Jablonec yang berpangkalan di Republik Czech.

Ketika ini, kelab berjulukan Galacticos ini berada di kedudukan ke-13 daripada 16 pasukan dalam carta liga utama negara tersebut.

Bagaimanapun, tinjauan di pelbagai platfom laman sosial dan laman sesawangnya tidak menemukan sebarang makluman rasmi mengenai kemasukan Dion Cools bersama kelab ini.

Akan tetapi, perkembangan ini pastinya menutup seketika gosip yang mengaitkan pertahanan versatil ke kelab gergasi tanah air, Johor Darul Ta’zim (JDT).

Untuk makluman, Dion Cools dan FC Midtjylland mengumumkan mencapai kesepakatan bersama untuk menamatkan kontrak pada Jumaat lalu.


Kejohanan Dunia BWF: Gandingan Semula V Shem-Wee Kiong Lepasi Pusingan 32

Goh V Shem dan Tan Wee Kiong yang kembali bergandingan semula buat kali terakhir di pentas Kejohanan Dunia BWF berhasil merekodkan kemenangan pada Pusingan 32.

Kemenangan tersebut diraih dengan menumpaskan beregu lelaki Jepun, Hiroki Okamura dan Masayuki Onodera dengan keputusan 21-15, 22-24 dan 21-16 dalam tempoh masa melebihi satu jam, petang tadi.

TotalEnergies BWF World Championships 2021MD – Round of 32               🇲🇾V Shem GOH🏅21 22 21 🇲🇾Wee Kiong TAN🏅15 24 16 🇯🇵Hiroki OKAMURA               🇯🇵Masayuki ONODERA🕗 in 66 minutes https://t.co/1XO5tEMEKb

Untuk makluman semua, V Shem dan Wee Kiong yang menghuni ranking ke-14 dunia mengumumkan perpisahan setelah bergandingan selama 7 tahun, pada bulan Ogos lalu.

Semenjak itu, kedua-dua pemain ini membawa haluan masing-masing dengan V Shem membentuk gandingan bersama Low Juan Shen. Manakala Wee Kiong bergandingan bersama Tan Kian Meng.

Bagaimanapun, V Shem dan Wee Kiong membuat keputusan untuk kembali beraksi bersama di pentas kejohanan dunia memandangkan mereka layak berdasarkan ranking semasa dan ini bakal menjadi kejohanan terakhir buat pasangan yang pernah merangkul pingat perak Sukan Olimpik ini.

Untuk perlawanan seterusnya di Pusingan 16, V Shem-Wee Kiong akan berhadapan dengan beregu Jerman, Bjarne Geiss dan Jan Colin Volker yang menghuni ranking ke-68 dunia.


Salah Cipta Rekod Sebagai Penjaring Kaki Kiri Terbanyak EPL

Dua jaringan Mohamed Salah ketika turun menentang Leeds United pada awal pagi tadi telah meletakkannya sebagai Penjaring Kaki Kiri Terbanyak dalam saingan Liga Perdana Inggeris (EPL).

Penyerang kelahiran Mesir berusia 30 tahun itu mencipta dua jaringan menerusi kaki kirinya pada minit ke-39 dan ke-64 yang membantu Liverpool merakamkan kemenangan besar 6-1 Leeds United.

Dua jaringan itu membolehkan Salah melepasi rekod 105 gol melalui kaki kiri yang dipegang oleh bekas pemain England, Robbie Fowler.

Ketika ini, Salah mengungguli carta Penjaring Kaki Kiri Terbanyak EPL dengan catatan 107 gol.

Untuk makluman semua, Salah telah menjaringkan 135 gol secara keseluruhan dalam saingan EPL.

Baki 28 gol lagi, 21 daripada dihasilkannya menerusi kaki kanan sementara tujuh lagi melalui kepala.

Sebagai tambahan, antara pemain lain yang turut menghuni kelompok lima Penjaring Kaki Kiri Terbanyak EPL ialah Robin van Persie (94 gol), Ryan Giggs (83 gol) dan Riyad Mahrez (65 gol).

The most left-footed goals in #PL history!

— Premier League (@premierleague) April 17, 2023


Indonesia Masters: Kemaraan Pearly-Thinaah Disekat Pasangan Beregu No.9 Dunia

Perjalanan pasangan beregu wanita negara, Pearly Tan dan Thinaah Muralitharan dalam saingan Indonesia Masters tersekat di peringkat suku apabila tumpas kepada beregu yang menghuni ranking ke-9 dunia.

Aksi yang berlangsung petang tadi menyaksikan Pearly-Thinaah tewas secara ‘straight set’ dengan keputusan 21-14 dan 21-15 kepada beregu Jepun, Nami Matsuyama dan Chiharu Shida dalam masa 40 minit.

DAIHATSU Indonesia Masters 2021(New dates)WD – Quarter final          🇯🇵Nami MATSUYAMA🏅21 21 🇯🇵Chiharu SHIDA🏅14 15 🇲🇾Pearly TAN          🇲🇾Muralitharan THINAAH🕗 in 40 minutes https://t.co/IgG5EwxXpF

Ini menjadikan Pearly-Thinaah tumpas buat kali keempat di tangan Matsuyama-Shida sejak pertemuan pertama kedua-dua pasangan ini direkodkan pada tahun 2020.

Walaupun terpaksa akur tumpas dan gagal ke separuh akhir, Pearly-Thinaah boleh berpuas hati dengan 6,050 mata yang diraih hasil daripada kemaraan sehingga ke pentas suku akhir kejohanan ini.

Dijangkakan pungutan 6,050 mata ini dapat meningkatkan kedudukan ranking dunia buat Pearly-Thinaah dalam kemaskini oleh Persekutuan Badminton Dunia (BWF) yang berikutnya.

Untuk rekod, pasangan Pearly-Thinaah sedang menghuni ranking ke-18 dunia pada masa ini.

Featured Image: Badminton Photo / Badminton Association of Malaysia


Penyerang Pinjaman, Jordan Mintah Mula Jaringkan Gol Buat KL City

Penyerang kelahiran Ghana yang dipinjamkan daripada Terengganu FC, Jordan Mintah sudah mula menunjukkan ketajamannya di hadapan gawang sekaligus menjaringkan gol buat Kuala Lumpur City FC (KL City).

Pemain berusia 26 tahun ini berhasil meledak jaringan pertama dan keduanya bersama skuad ibu kota ketika turun beraksi menentang Kedah Darul Aman FC (Kedah) dalam saingan Liga Super, semalam.

56' GOL | Jordan Mintah menjaringkan gol pertamanya bersama KL City FC!@KLCityFootball 1-1 @kda_fc #LigaSuper2022 pic.twitter.com/Ca0DHL6wvq

— #LigaMalaysia2022 (@MFL_MY) July 27, 2022

Dalam perlawanan terbabit, jaringan yang dihasilkan oleh Mintah pada minit ke-56 (penalti) dan ke-72 membolehkan KL City melakukan ‘comeback’ dan meraih kemenangan ke atas Kedah yang terlebih dahulu mendahului 1-0 pada babak pertama.

Ia sekaligus membolehkan KL City memungut tiga daripada aksi yang berlangsung di lamannya sendiri, Stadium Bola Sepak Kuala Lumpur, Cheras.

72' GOL | Jordan Mintah menanduk masuk hantaran lintang Romel Morales untuk meletakkan KL City di depan!@KLCityFootball 2-1 @kda_fc #LigaSuper2022 pic.twitter.com/qNatqw08nt

Kemenangan ini juga membolehkan KL City melonjakkan kedudukannya dalam saingan Liga Super dari tangga ketujuh kepada tangga keempat dengan memiliki 18 mata selepas mengharungi 13 perlawanan.

Untuk makluman, Mintah dipinjam KL City daripada Terengganu FC bermula Jun lalu sehingga ke penghujung musim ini. Pinjaman ini turut disertakan dengan syarat KL City tidak boleh menggunakan khidmat Mintah ketika menentang Terengganu atau Terengganu II dalam mana-mana kejohanan. Sebagai tambahan, Mintah mempunyai kontrak bersama Terengganu sehingga ke penghujung tahun 2023.

Featured Image: Malaysian Football League


New Zealand Enggan Teruskan Perlawanan Menentang Qatar, Didakwa Bersifat Perkauman

Pasukan bola sepak New Zealand enggan beraksi pada separuh masa kedua menentang Qatar rentetan dakwaan terdapat cercaan bersifat perkauman daripada pemain negara timur tengah itu terhadap pertahanan, Michael Boxall.

Menurut badan induk bola sepak negara Oceania itu, kejadian tersebut berlaku pada minit ke-40 perlawanan yang berlangsung di Austria itu yang menyaksikan kedua-dua pemain bertegang urat sebelum cercaan tersebut dilontarkan.

Skuad berjulukan All Whites itu mendakwa cercaan bersifat perkauman itu dapat didengari bukan sahaja Boxall malahan para pemain mereka yang membawa kepada laporan pemain kepada pegawai perlawanan tetapi tiada sebarang tindakan diambil.

Susulan itu, para pemain New Zealand bersolidariti dengan bertindak untuk tidak beraksi pada separuh masa kedua perlawanan tersebut sekaligus perlawanan terhenti biarpun mereka mendahului dengan keputusan 1-0.

Statement from New Zealand Football.

— New Zealand Football 🇳🇿 (@NZ_Football) June 20, 2023

Ketua Pegawai Eksekutif (CEO) bola sepak New Zealand, Andrew Pragnell mempertahankan tindakan para pemain All Whites dengan menegaskan bahawa terdapat isu yang lebih besar daripada bola sepak yang perlu ditegakkan.

“Kami menyokong penuh tindakan pemain kami, yang bersetuju secara kolektif tindakan ini. Kami tidak pernah mahu melihat perlawanan terbengkalai tetapi beberapa isu lebih besar daripada bola sepak dan penting untuk membuat pendirian.”

“Tiada ruang untuk perkauman dalam bola sepak.” tegas Pragnell menerusi kenyataan di laman sesawang badan induk bola sepak negara tersebut.

Untuk makluman, Micheal Boxall merupakan pertahanan berdarah Samoa yang beraksi di Amerika Syarikat dalam saingan Major Soccer League (MLS) bersama Minnesota United.

Featured Image: New Zealand Football


MotoGP: Alex Rins Raih Kemenangan Sulung, Bagnaia Terus Melopong

Alex Rins tampil cemerlang apabila meraih kejuaraan sulung dalam saingan MotoGP musim ini di Grand Prix (GP) Amerika. Pada masa yang sama, Francesco Bagnaia pula menanggung kekecewaan tidak dapat menamatkan perlumbaan setelah terbabas dalam perlumbaan yang berlangsung awal pagi tadi, waktu Malaysia.

Dalam perlumbaan terbabit, Bagnaia merangkap juara bertahan terlebih dahulu di hadapan sehingga pusingan kesembilan sambil diikuti rapat Rins. Bagaimanapun, pendahuluan itu tidak bertahan lama apabila jentera yang dibawa pelumba Itali itu gagal dikawal sekaligus terbabas.

Susulan itu, Rins berhasil memintas dan terus mendominasi perlumbaan sehingga ke garisan akhir. Kemenangan itu memberinya 25 mata bersama tambahan sembilan mata daripada acara pecut.

Knock knock, who’s there? We are!!! @lcr_team WHAT A WEEKEND 🤯 Tomorrow we keep working…but lets enjoy the moment today! 🤠😁

Adivinad quien ha vuelto? @lcr_team 💪🏻 Menudo finde 🤯 Mañana volvemos al trabajo, pero hoy a celebrarlo! 🤠😁#AmericasGP #MotoGP pic.twitter.com/rkYDLFeboU

— Alex Rins (@Rins42) April 16, 2023

Kutipan mata terus melonjakkan kedudukan pelumba LCR Honda Castrol terbabit ke tempat ketiga kejohanan dengan 47 mata.

Kejuaraan ini juga bermakna pelumba Sepanyol tersebut berjaya menguasai GP Amerika buat kali keempat sepanjang kariernya sebagai pelumba profesional. Sebelum ini, Rins berjaya muncul juara di litar yang sama dalam perlumbaan Moto3 (2013), Moto2 (2016) dan MotoGP (2019).

Sementara itu, Bagnaia terus berputih mata dalam dua perlumbaan utama berturut-turut biarpun cemerlang dalam acara pecut yang menyaksikan pelumba itu raih tempat pertama dengan kutipan 12 mata di Austin.

Walaupun begitu, pelumba Ducati itu terus berada di kedudukan kedua kejohanan dengan 53 mata, dibezakan sembilan mata dengan pendahulu, Marco Bezzecchi (64 mata) dan mengatasi  Rins (47 mata) dengan enam mata.


Akademi Bola Sepak Cyberlynx Platform Kembangkan Karier Selepas SPM

Malaysia mempunyai sebuah program pembangunan bola sepak, Program Pembangunan Bola Sepak Negara atau lebih dikenali sebagai NFDP. Program ini bertujuan untuk melatih kanak-kanak bermula umur 7 tahun sehingga remaja berusia 17 tahun dalam sukan bola sepak.

Bagaimanapun, setelah tamatnya peperiksaan Sijil Pelajaran Malaysia (SPM) atau berumur 18 tahun, kemanakah hala tuju mereka? Mungkin ada sebahagian daripada mereka ini bakal mendapat tempat di skuad Piala Belia (B-19) atau Piala Presiden (B-21) dalam kalangan pasukan yang bersaing dalam kancah bola sepak tempatan.

Namun seperti kita sedia maklum, hanya terdapat 18 pasukan profesional sahaja yang bersaing di kancah liga tertinggi Malaysia. Tidak mungkin kesemua pelatih produk NFDP yang terdiri daripada keluaran Pusat Latihan Daerah (PLD), Sekolah Sukan dan Akademi Mokhtar Dahari (AMD) dapat diisi ke dalam 18 pasukan tersebut.

Disebabkan itu, Cyberlynx International College hadir dengan sebuah program ‘Student Athlete’ khusus untuk memberikan satu platform kepada sesiapa sahaja yang berminat untuk mengembangkan karier dalam sukan bola sepak selepas daripada SPM.

Untuk menyertai program ini, pertama sekali, anda perlu menyambung pelajaran dalam program diploma di Cyberlynx International College. Terdapat sekitar sembilan program diploma yang ditawarkan di kolej ini.

Antaranya Diploma in Football Studies, Diploma in Business Administration, Diploma in Fashion dan lain-lain lagi dimana yurannya adalah sekitar RM12,000 bagi tempoh tiga tahun.

Setelah mendaftar untuk melanjutkan program dalam mana-mana program diploma di kolej ini, para pelajar berpeluang untuk menyertai Akademi Bola Sepak Cyberlynx dan diberikan biasiswa.

Di akademi ini, para pelajar berpeluang untuk mengikuti latihan untuk membangunkan kemahiran teknikal, taktikal, fizikal dan fisiologi. Para pelajar akan dibimbing oleh ketua jurulatih pembangunan akademi, Hasmawi Hassan. Selain itu, pelajar akademi ini akan berpeluang untuk bermain dalam kejohanan Institut Pengajian Tinggi (IPT) dan aksi kompetitif di sekitar Lembah Klang.

Lebih menarik, peserta akademi pada tahun ini berpeluang untuk mewakili Cyberlynx FC yang telah diumumkan bakal berentap dalam saingan Liga M3, baru-baru ini. Untuk makluman, Cyberlynx FC ini dibimbing oleh bekas pemain kebangsaan, Shahril Arsat.

Akademi Bola Sepak Cyberlynx ini masih muda usianya. Ia ditubuhkan pada tahun 2018 namun telah mempunyai sekitar 150 pemain yang berumur antara 18 tahun hingga 23 tahun.

Walaupun masih muda, seramai 11 orang graduan akademi ini telah berjaya menempatkan diri bersama pasukan profesional dalam saingan bola sepak Malaysia.


JDT Hadiahkan Sabah Tiket Ke Saingan Piala AFC

Satu lagi tiket ke saingan Piala AFC pada musim hadapan nampaknya menjadi milik pasukan berpangkalan di kepulauan Borneo iaitu Sabah FC.

Perkembangan ini hadir selepas Johor Darul Ta’zim (JDT) muncul juara Piala Malaysia 2022 hasil daripada menumpaskan Selangor FC dengan keputusan 2-1 dalam perlawanan akhir yang berlangsung di Stadium Nasional Bukit Jalil (SNBJ), sebentar tadi.

Kejuaraan itu menjadi milik skuad berjulukan Harimau Selatan hasil jaringan daripada Bergson da Silva dan Fernando Forestieri pada penghujung babak pertama dan awal babak kedua masing-masing.

Manakala jaringan tunggal Selangor pula hadir menerusi Herlison Caion menerusi sepakan penalti pada babak pertama.

Untuk makluman semua, penganjur, Malaysian Football League (MFL) menetapkan sekiranya juara bagi saingan Liga Super, Piala FA dan Piala Malaysia merupakan kelab yang sama, maka, slot kedua ke saingan Piala AFC akan diberikan kepada pasukan yang menamatkan saingan di tempat ketiga Liga Super.

Dalam hal ini, Sabah bimbingan Datuk Ong Kim Swee yang menamatkan saingan Liga Super di tangga ketiga meraih slot Piala AFC tersebut selepas JDT muncul juara bagi ketiga-tiga saingan, Liga Super, Piala FA dan Piala Malaysia musim ini.

Sementara itu, slot pertama ke saingan Piala AFC pula menjadi milik Terengganu FC setelah menamatkan saingan Liga Super di tangga kedua.

JDT bimbingan Hector Bidoglio pula meraih slot tunggal ke saingan Liga Juara-Juara AFC (ACL) pada musim hadapan hasil daripada meraih kejuaraan Liga Super.

Featured Image: Sabah Football Club


Jelajah Akhir BWF: Lee Zii Jia Bermula Langkah Kanan Tumpaskan Pemain Thailand

Pemain badminton perseorangan lelaki negara, Lee Zii Jia memulakan perlawanan pertama pada kempen Jelajah Dunia Akhir BWF di peringkat Kumpulan B dengan langkah kanan.

Pemain berusia 23 tahun ini berhasil mencatatkan kemenangan ke atas wakil Thailand, Kunvalut Vitidsarn secara ‘straight set’ dengan skor 21-15 dan 21-16 dalam masa menghampiri satu jam.

Hasil kemenangan ini, Zii Jia meraih mata pertama sebagai usahanya untuk menamatkan saingan di peringkat Kumpulan B sebagai juara atau naib juara.

HSBC BWF World Tour Finals 2021(New dates)MS – Round 121 21 🇲🇾Zii Jia LEE🏅15 16 🇹🇭Kunlavut VITIDSARN🕗 in 51 minutes https://t.co/L9N3k3SzyV

Selain itu, kemenangan ini menjadikan rekod pertemuan melibatkan kedua-dua pemain ini berpihak kepada Zii Jia sebanyak tiga kali sementara Vitidsarn pula kekal dengan rekod satu kemenangan.

Perlawanan seterusnya di peringkat Kumpulan B, Zii Jia dijadualkan bertemu pemain Perancis yang menghuni ranking ke-33 dunia, Toma Junior Popov. Kedua-dua pemain ini pernah bertemu sebanyak tiga kali dan ketiga-tiganya dimenangi oleh Zii Jia.

Untuk makluman semua, perlawanan ini dijangka berlangsung bermula jam 10.50 pagi di Court 2, pada hari esok.

Sebagai tambahan, hanya juara dan naib juara Kumpulan A dan B sahaja akan layak ke peringkat seterusnya iaitu separuh akhir Jelajah Dunia Akhir BWF.

Featured Image: Badminton Photo / Badminton Association of Malaysia


MB Johor Umum 23 Julai Sebagai Cuti Peristiwa Sempena Kejayaan JDT Julang Piala FA 2023

Seluruh negeri Johor dapat bercuti pada Ahad (23 Julai) selepas Johor Darul Ta’zim (JDT) berjaya menjuarai saingan Piala FA 2023.

Perkembangan ini hadir selepas kerajaan negeri Johor pimpinan Menteri Besar, YAB Dato’ Onn Hafiz Ghazi memutuskan untuk mengisytiharkan hari tersebut sebagai Hari Cuti Peristiwa.

“Menjunjung titah Duli Yang Maha Mulia Sultan Ibrahim Ibni Almarhum Sultan Iskandar, Sultan Yang DiPertuan Bagi Negeri dan Jajahan Takluk Johor Darul Ta’zim, dengan ini Kerajaan Negeri Johor memutuskan untuk mengisytiharkan hari Ahad, 23 Julai 2023, sebagai Hari Cuti Peristiwa bagi seluruh rakyat Negeri Johor sempena kejayaan pasukan Johor Darul Ta’zim (JDT) menjuarai Piala FA 2023.” umum beliau menerusi pelbagai platform media sosialnya miliknya.

Syukur Alhamdulillah di atas kejayaan pasukan Johor Darul Ta’zim (JDT) kerana berjaya merangkul Piala FA 2023 menentang Kuala Lumpur City FC dengan jaringan gol 2 – 0, serta mempertahankan kejuaraan tahun lalu dengan penuh gaya.

— Onn Hafiz Ghazi (@onnhafiz) July 22, 2023

Skuad berjulukan Harimau Selatan bimbingan Esteban Solari berhasil muncul juara setelah memenangi perlawanan akhir menentang Kuala Lumpur City FC (KL City) dengan keputusan 2-0 hasil jaringan Hong Wan dan Leandro Velazquez pada minit ke-66 dan ke-74 masing-masing.

Untuk makluman semua, ini merupakan kejuaraan Piala FA yang ketiga diraih JDT sejak mendapat sentuhan pimpinan DYAM Tunku Ismail Ibni Sultan Ibrahim merangkap Tunku Mahkota Johor (TMJ) selepas merangkulnya pada tahun 2016 dan 2022 yang lalu.

Sebagai rekod, ketika JDT muncul juara Piala FA pada tahun lalu, Onn Hafiz turut mengumumkan cuti buat seluruh negeri Johor pada 11 September bagi meraikan kejayaan tersebut.

Featured Image: JOHOR Southern Tigers


Terbuka Thailand: Jun Hao Atasi Cabaran Thammasin, Lolos Ke Pusingan 16

Perseorangan lelaki negara, Leong Jun Hao berhasil meneruskan rentetan kemenangan daripada pusingan kelayakan semalam dengan melakar kejutan ke atas Sitthikom Thammasin dalam aksi Pusingan 32 saingan Terbuka Thailand, pada hari ini.

Dalam pertarungan tersebut, Jun Hao yang berada di ranking ke-65 dunia berhasil menumpaskan pemain tuan rumah yang berusia 28 tahun tersebut menerusi tiga set permainan yang berlanjutan lebih daripada satu jam.

TOYOTA GAZOO RACING Thailand Open 2023MS – R3216 21 21 🇲🇾LEONG Jun Hao🥇

21 16 12 🇹🇭Sitthikom THAMMASIN

— BWFScore (@BWFScore) May 31, 2023

Jun Hao bermula dengan langkah kiri apabila tumpas 16-21 di tangan Thammasin yang menghuni ranking ke-30 dunia itu. Bagaimanapun, dia berhasil bangkit pada set seterusnya dengan melakar kemenangan 21-16 sebelum menyudahkan permainan di set ketiga dengan skor 21-12.

Sebagai rekod, Jun Hao melakar kemenangan penuh kejutan itu dalam pertemuan sulungnya di pentas antarabangsa dengan Thammasin yang pernah menjuarai saingan Terbuka Macau 2019 yang bertaraf Jelajah Dunia Super 300 BWF.

Dengan kemenangan tersebut, Jun Hao dapat meloloskan dirinya ke Pusingan 16 bagi saingan bertaraf Super 500 ini. Menantinya di peringkat tersebut adalah perseorangan Perancis yang menghuni ranking ke-36 dunia, Christo Popov bagi merebut tiket ke peringkat suku akhir.

Featured Image: Badminton Association of Malaysia


10 Fakta Perlawanan Melibatkan Malaysia vs Hong Kong

Hong Kong hadir selaku lawan kedua Malaysia pada jendela antarabangsa FIFA kali ini dengan misi untuk memperbaiki kedudukan dunia serta mempersiapkan pasukan bagi menghadapi Piala Asia nanti.

Beberapa perkara menarik dapat dirangkumkan mengenai perlawanan ini dan berikut kami hidangkan 10 fakta perlawanan di antara Malaysia menentang Hong Kong:

Seramai 12 pemain Malaysia dan 11 pemain Hong Kong yang disenaraikan untuk perlawanan malam ini terlibat dalam pertemuan kedua-dua negara dalam aksi persahabatan tahun lalu.

Purata umur bagi pemain Malaysia ialah 27.07 tahun manakala bagi pemain Hong Kong ialah 27.44 tahun. Huang Yang (39 tahun 5 bulan) muncul sebagai pemain tertua manakala Nooa Laine (20 tahun 4 bulan) sebagai pemain termuda dari senarai kedua-dua pasukan.

Kedua-dua pemain, Safawi Rasid dan Safiq Rahim yang menjaringkan gol dalam perlawanan Malaysia menentang Hong Kong sebelum ini tidak tersenarai di dalam skuad kali ini.

Pemain muda Hong Kong yang berkelana di Sepanyol, Shinichi Chan tersenarai di dalam senarai awal panggilan kebangsaan tidak terpilih bagi aksi menentang Singapura dan Malaysia pada jendela antarabangsa FIFA kali ini.

Malaysia tidak dapat menurunkan Endrick dos Santos dan Arif Aiman akibat daripada kecederaan yang dialami para pemain tersebut manakala kem Jorn Andersen terpaksa melupakan khidmat Matthew Orr dan Helio akibat kecederaan dan isu passport.

Seperti Malaysia, Hong Kong juga merupakan sebuah negara yang memiliki ramai pemain naturalisasi tetapi kebanyakkannya tidak disenaraikan. Harimau Malaya hanya menyenaraikan Paulo Josue manakala negara Asia Timur itu membawa Paulo Cesar dan Mahama Awal ke bumi Malaysia.

Selepas bertemu Turkmenistan, hanya tiga pemain sahaja lagi yang belum melakukan penampilan sulung bersama skuad kebangsaan – Sikh Izhan, Damien Lim dan Daniel Ting.

Hong Kong hanya mencatatkan 3 kemenangan dan tewas sebanyak 7 kali daripada 12 perlawanan sejak kali terakhir bertemu Malaysia yang menyaksikan Hong Kong kini berada di tangga ke-146 dunia.

Yapp Hung Fai merupakan pemain Hong Kong dengan rekod kaps terbanyak iaitu sebanyak 82 penampilan bersama skuad kebangsaan negara Asia Timur itu sejak kali pertama beraksi pada tahun 2010 turut tersenarai pada kali ini.

Majoriti pemain skuad kendalian Jorn Andersen kali ini bermain dalam saingan Liga Premier Hong Kong kecuali 4 pemain – Leung Nok Hang (Zhejiang Pro), Vas Nunez (Dalian Pro), Li Ngai Hoi (Nantong Zhiyun) dan Yue Tze Nam (Meizhou Hakka) yang berkelana ke China.


Cabaran Antarabangsa Chattisgarh: Pemain Ranking 113 Dunia Sekat Jin Wei Ke Suku Akhir

Pemain tuan rumah yang menghuni ranking ke-113 dunia, Tasnim Mir menjadi batu penghalang kepada perseorangan wanita bebas (independent) negara, Goh Jin Wei ke peringkat suku akhir Cabaran Antarabangsa Chattisgarh India 2022.

Pertembungan peringkat Pusingan 16 yang menemukan kedua-dua pemain petang semalam menyaksikan Jin Wei tumpas secara “straight set” kepada Tasnim dengan skor  19-21 dan 17-21 dalam tempoh sekitar setengah jam permainan.

Keputusan itu sekaligus mengekang kemaraan Jin Wei yang merupakan pilihan ketiga untuk menjuarai kejohanan ini. Manakala Tasnim yang berjaya ke peringkat suku akhir akan bertemu pemain senegaranya, Mansi Singh yang menghuni ranking ke-256 dunia.

Sebelum itu, Jin Wei cemerlang melangkah ke peringkat Pusingan 16 apabila mengalahkan lawannya, Tanvi Reddy Andluri dalam tempoh 18 minit permainan sahaja di Pusingan 32.

Di Pusingan 64 pula, Jin Wei menyingkirkan pemain India berkedudukan ke-520 dunia, Drithi Yatheesh secara “straight set” dalam tempoh 26 minit.

Dengan berakhirnya kempen di India ini, Jin Wei akan mengalihkan tumpuannya ke saingan Terbuka Vietnam – Jelajah BWF Super 100 – yang akan membuka tirainya pada 27 September, minggu hadapan.

Featured Image: Badminton Association of Malaysia


Ranking BWF: Juara Austria Seng Zoe Catat Peningkatan 15 Anak Tangga

Kejayaan perseorangan lelaki bebas (independent) negara, Yeoh Seng Zoe memenangi saingan Siri Antarabangsa Terbuka Austria 2022 pada hujung minggu lalu membolehkan dirinya memperbaiki kedudukan ranking dunianya.

Kemenangan di kejohanan tersebut memberikannya 2500 mata dan pungutan mata itu berhasil menyumbang kepada lonjakan 15 anak tangga sekaligus menghuni ranking ke-118 dunia, setelah dikemaskini oleh Persekutuan Badminton Dunia (BWF), hari ini.

Kedudukan ke-118 dunia ini juga merupakan yang terbaik pernah dicapainya dalam karier seniornya setakat ini.

Untuk makluman, pemain berusia 24 tahun ini muncul juara selepas menumpaskan pemain Denmark, Magnus Johannesen secara “straight set” dalam perlawanan akhir yang memakan masa 36 minit permainan.

Sebelum itu, Seng Zoe menempah tiket ke perlawanan akhir dengan menyingkirkan pemain Taiwan, Lee Chia Hao (separuh akhir), pemain Perancis, Yanis Gaudin (suku akhir), pemain Austria, Wolfgang Gnedt (Pusingan 16) dan pemain Taiwan, Chi Yu Jen (Pusingan 32).

Sebagai tambahan, Seng Zoe masih kekal berada di benua eropah pada minggu ini dengan mengambil bahagian dalam saingan Cabaran Antarabangsa Itali 2022 yang akan bermula 2 Jun nanti.

Featured Image: Facebook Österreichischer Badminton Verband


Pemenang Piala Dunia 3 Kali, Pele Meninggal Dunia Usia 82 Tahun

Satu-satunya pemain yang berjaya memenangi Piala Dunia sebanyak tiga kali, Edson Arantes do Nascimento atau lebih dikenali sebagai Pele telah meninggal dunia pada usia 82 tahun.

Difahamkan, legenda bola sepak Brazil itu dilaporkan meninggal dunia di Hospital Albert Einstein, Sao Paulo akibat kegagalan organ selepas bergelut lama dengan kanser.

— CBF Futebol (@CBF_Futebol) December 29, 2022

Untuk makluman semua, Pele menempa sejarah sebagai satu-satunya pemain yang berjaya menjulang tiga kejuaraan Piala Dunia selepas membantu negaranya muncul juara pada edisi 1958, 1962 dan 1970.

Pele mempunyai rekod sebanyak 12 gol hasil daripada beraksi di ketiga-tiga edisi kejohanan terbabit.

Secara keseluruhan, beliau mempunyai rekod jaringan sebanyak 77 gol hasil daripada tampil sebanyak 97 kali bersama skuad berjulukan Selecao itu.

Sementara itu, di peringkat kelab, Pele beraksi dengan dua kelab iaitu Santos yang berpangkalan di Brazil selama 18 tahun serta New York Cosmos di Amerika Syarikat selama 2 tahun sebelum menggantung butnya.

Featured Image: New York Cosmos


Si Penggali Kubur ‘The Undertaker’ Umum Bersara Daripada WWE

Penggusti legenda The Undertaker atau Si Penggali Kubur mengumumkan persaraannya secara rasmi selepas berkecimpung selama 30 tahun dalam World Wrestling Entertaiment (WWE).

Undertaker atau nama sebenarnya, Mark Calaway mengumumkan persaraannya pada usia 55 tahun dalam acara Survivor Series, pada pagi tadi.

"My time has come to let The @undertaker Rest In Peace."#ThankYouTaker #FarewellTaker #SurvivorSeries pic.twitter.com/vIZShTdwmi

“Masanya telah tiba untuk (saya) membenarkan The Undertaker bersemadi dengan aman,” katanya menerusi video yang dimuat naik WWE.

Undertaker atau nama julukannya, The Deadman menjadi salah satu watak penggusti yang ikonik dek cara kemasukannya ke dalam gelanggang yang penuh dengan imej seram dan kejutan.

Baca: Legenda WWE, Undertaker Percaya Khabib Akan ‘U-Turn’ & Kembali Bertarung

Antaranya memasuki gelanggang dengan menaiki kereta mayat, menunggang motosikal Harley Davidson dan yang paling disukai oleh para peminat adalah diusung di dalam keranda.

Untuk rekod, kali terakhir Undertaker memasuki gelanggang adalah ketika acara Wrestlemania 36 dan berjaya menewaskan AJ Styles yang disiarkan langsung pada april lalu.


Asyraf Sedang Usahakan Transfermarkt Versi BM & Disertakan Nilai RM

Seminggu yang lalu, berlegar-legar di media sosial mengenai seorang rakyat Malaysia bernama Faqrul Asyraf telah dilantik sebagai Area Manager Malaysia bagi sebuah portal bola sepak yang terkenal iaitu Transfermarkt.

Portal berpangkalan di Jerman ini bukan suatu yang asing buat peminat bola sepak seluruh dunia. Ia sering menjadi rujukan para peminat untuk mengetahui latar belakang, maklumat, sejarah perpindahan dan statistik mana-mana pemain bola sepak.

Kalau nak tahu tentang background & data pemain bola sepak mesti kita akan refer dengan @Transfermarkt. Just nak #KongsiBuatInspirasi Faqrul Asyraf dilantik sebagai Area Manager Malaysia bermula 1 Disember 2020. Tahniah, Faqrul! 👏🏻 #KitaJagaKita #KamiTeamMalaysia pic.twitter.com/tturS7xK4T

Di Malaysia, portal ini pastinya sedang diakses oleh para peminat tegar bola sepak setiap hari selepas mendengar sebarang rumours (khabar angin) mengenai pemain-pemain luar negara yang akan menyertai pasukan kesayangan mereka.

Tambahan pula pada ketika ini jendela perpindahan (transfer window) sedang rancak dan hangat diikuti.

Nama sebenarnya ialah Muhammad Faqrul Asyraf Bin Mohd Faizol dan lebih mesra disapa sebagai Asyraf. Berusia 25 tahun, dilahirkan dan dibesarkan di Alor Setar, Kedah Darul Aman.

Asyraf mula berkecimpung dalam bidang media sukan bermula tahun 2016. Ketika itu dia dan bersama rakannya yang lain terlibat dalam menguruskan sebuah akaun laman sosial yang berkongsikan mengenai keputusan, statistik dan berita bola sepak dalam dan luar negara.

Selain itu, Asyraf juga bekerja sepenuh masa di sebuah syarikat pelaburan milik kerajaan negeri Kedah sebagai Eksekutif Komunikasi Korporat.

Jodoh Asyraf bersama portal Transfermarkt bermula dengan pihak mereka mengiklankan kekosongan jawatan selaku Area Manager untuk beberapa buah negara menerusi media sosial.

Difahamkan Transfermarkt mahu melebarkan sayap mereka untuk pasaran asia dan tiga buah negara iaitu Jepun, Indonesia dan termasuk juga tanah air kita, Malaysia menjadi sasaran.

“Jadi hantarlah curriculum vitae (cv) , tak sangka pula disenarai pendek sebab dengar kata ramai yang (hantar cv) dan terpilih untuk temu duga.” katanya ketika berkongsikan pengalamanannya kepada Sukanz.

Menurutnya, dia melalui dua fasa temu duga. Pada fasa pertama, Asyraf ditemu duga oleh dua orang wakil Transfermarkt masing-masing dari Portugal dan Jerman.

Pada fasa kedua pula, Asyraf perlu menghadapi Head of International Transfermarkt, Christian Schwarz dan Pengarah Urusan Transfermarkt, Thomas Lintz.

Soalan yang ditanya mereka sama sahaja seperti kebanyakan sesi temu duga apabila anda memohon kerja di Malaysia.

Antara soalan-soalan yang dikemukakan kepada Asyraf adalah pengalaman bekerja, kelemahan dan kekuatan, perancangan jangka masa panjang dan sebagainya. Malahan soalan yang dikemukakan semasa sesi temu duga fasa kedua adalah sama.

“Lepas tu, tak sangka pula terpilih (mengisi jawatan ini), sebab dikhabarkan kebanyakan (yang memohon) merupakan bekas-bekas wartawan.” kongsinya lagi.

Antara tugas-tugas yang dipikul oleh Asyraf selaku Area Manager adalah menghasilkan kandungan (content) secara harian seperti berita, mengemaskini galeri dan kuiz untuk memastikan engagement pengunjung dan pengguna portal Transfermarkt.

Berkongsikan kandungan yang dihasilkan ke akaun media sosial, menguruskan dan memastikan data-data yang disumbangkan oleh sukarelawan adalah berkualiti dan menyumbang kepakaran bersama kumpulan editorial Transfermarkt.

Sementara itu, menurut makluman Asyraf, pihak Transfermarkt serius untuk membawa portal mereka memasuki pasaran negara kita.

Dia sedang mengusahakan laman sesawang di dalam versi Bahasa Malaysia (transfermarkt.my). Ianya turut disertakan dengan nilai matawang Ringgit Malaysia (RM) untuk nilai pasaran (market value) bagi setiap pemain.

Selain itu, akaun sosial media Transfermarkt bagi edisi Malaysia turut akan didaftarkan.

Seperti kita sedia maklum, data dan maklumat mengenai pemain dari luar negara terutamanya di benua eropah dan amerika selatan selalunya tepat. Hal ini kerana di benua tersebut, ramai sukarelawan menjadi penyumbang data dan maklumat pemain-pemain di sana.

Disebabkan itu juga, Transfermarkt dapat menilai harga pasaran bagi setiap pemain dengan sepadan. Menurut Asyraf, dalam meletakkan nilai pasaran bagi seseorang pemain, pelbagai kriteria dinilai oleh Transfermarkt.

Antaranya, umur pemain, prestasi di kelab dan skuad kebangsaan, menjadi prospek pada masa hadapan atau tidak, reputasi pemain, penjenamaan dan beberapa kriteria lain lagi.

Bagi pemain-pemain dalam saingan Liga Malaysia, terutamanya kalangan pemain tempatan, maklumat ini kurang lengkap melainkan beberapa pemain yang sudah ternama.

Disebabkan perkara inilah, nilai pemain yang dipaparkan di laman transfermarkt melibatkan pemain-pemain tempat an kurang tepat.

Justeru, Asyraf mengajak kepada semua peminat yang menyimpan dan merekodkan data, statistik dan maklumat para pemain untuk bersama-sama dengannya untuk menyumbang kepada portal Transfermarkt.

Dengan sumbangan ramai, portal ini dapat mengemukan profail berserta maklumat lengkap setiap pemain sekaligus dapat mempromosikan pemain-pemain dan liga kita kepada peminat bola sepak antarabangsa.


Menteri Minta YADIM, JAWI Sediakan Ruangan Solat & Surau Bergerak Di SNBJ

Ruangan solat serta surau bergerak akan disediakan untuk memudahkan para penyokong beragama islam bersolat yang hadir menyaksikan perlawanan akhir Piala AFC di Stadium Nasional Bukit Jalil (SNBJ), pada hari esok.

Perkara tersebut telah diminta oleh Menteri di Jabatan Perdana Menteri (Hal Ehwal Agama), YB Senator Datuk Idris Ahmad menerusi agensi di bawah kementeriannya iaitu Yayasan Dakwah Islamiah Malaysia (YADIM) dan Jabatan Agama Islam Wilayah Persekutuan (JAWI).

“Saya juga meminta YADIM di bawah agensi kami untuk menyediakan ruangan solat bagi kemudahan para penonton dan mungkin boleh memberi pendedahan pratikal mudah untuk mengambil wudhu’ yang menyenangkan para penonton untuk solat.”

“Saya juga telah meminta pihak JAWI untuk membawa kemudahan surau bergerak mereka. Jadi, harapan saya semua penonton yang muslim boleh tunai solat dengan tenang.” katanya menerusi satu hantaran di pelbagai platform media sosialnya, pada hari ini.

A post shared by Idris Ahmad (@ustaz.idrisahmad)

Untuk makluman semua, sepak mula perlawanan akhir tersebut dijadualkan pada jam 7 malam. Penetapan itu menimbulkan pertikaian orang ramai memandangkan ianya waktu yang sama masuknya waktu Maghrib.

Dalam hantaran yang sama, perkara tersebut turut mendapat perhatian Idris dan memaklumkan telah menghubungi Menteri Belia dan Sukan, YB Dato’ Seri Faizal Azumu meminta melewatkan sedikit sepak mula melibatkan Kuala Lumpur City (KL City) dan Al-Seeb.

Ianya bagi memberi ruang kepada para penyokong beragama Islam untuk menunaikan solat Maghrib.

Bagaimanapun, penetapan itu dibuat oleh penganjur iaitu Konfederasi Bola Sepak Asia (AFC).

Dalam satu sidang media pada Rabu lalu, Presiden Persatuan Bola Sepak Kuala Lumpur (KLFA), YB Khalid Samad memaklumkan telah meminta untuk melewatkan waktu sepak mula terbabit namun ditolak oleh pihak AFC atas sebab-sebab tertentu.

Sementara itu, menurut laporan media tempatan, pemain tengah KL City iaitu Akram Mahinan memaklumkan pemain-pemain beragama Islam akan menggunakan sebahagian daripada waktu rehat separuh masa pertama untuk menunaikan solat Maghrib.

Difahamkan, para pemain dan barisan kejurulatihan telah berbincang dan mencapai kata sepakat untuk memberikan kelonggaran tersebut.

Featured Image: Jabatan Agama Islam Wilayah Persekutuan – JAWI


Terengganu Atur 3 ‘Friendlies’ Sebelum Meneruskan Saingan Piala Malaysia

Ketua jurulatih Terengganu, Nafuzi Zain mengesahkan pasukannya akan mengadakan perlawanan persahabatan berdepan Kelantan United dan Kelantan sebagai persediaan untuk perlawanan ketiga Piala Malaysia.

Juara Piala Malaysia 2001 ini akan menentang Kelantan United terlebih dahulu pada 17 Oktober sebelum mereka ke Kota Bharu pada 22 dan 23 Oktober untuk sekali lagi berdepan lawan sama dan juga Kelantan.

Bagi Nafuzi, tiga perlawanan persahabatan yang diadakan ini sangat penting untuk beliau melakukan penilaian terakhir sebelum saingan Piala Malaysia kembali bersambung pada 29 Oktober ini.

Walaupun tiga tonggak utama iaitu Arif Fadzilah, Faisal Abdul Halim dan Hakimi Abdullah tidak akan terlibat dalam perlawanan tersebut kerana masih menjalani kuarantin selepas pulang dari Jordan, Nafuzi percaya mereka tahu tanggungjawab masing-masing bagi memastikan kecergasan di tahap terbaik untuk diturunkan dalam aksi seterusnya nanti.

“Tiga perlawanan persahabatan ini memang cukup untuk kami, tidak perlu pergi ke venue jauh pun dan lawan dengan dua pasukan iaitu Kelantan United dan Kelantan sudah memadai untuk saya tengok prestasi barisan pemain, dekat mana lagi yang perlu diperbaiki sebelum saingan bersambung.

“Kalau untuk tiga pemain yang sedang kuarantin, saya tidak risau sangat pun dengan mereka sebab saya tahu mereka mampu jaga diri masing-masing dan tidak akan mengabaikan kecergasan, bahkan mereka boleh lagi berlatih dengan pemain-pemain lain yang turut sama kuarantin.

“Jadi, untuk pemain lain, memang perlawanan persahabatan ini sahaja cara terbaik untuk mereka dapat momentum perlawanan di padang dan nak dapatkan balik kombinasi terbaik antara satu sama lain sebab dah lama sangat berehat”, jelasnya.

Dalam pada itu, Nafuzi menegaskan dua kemenangan yang diraih dalam Kumpulan B Piala Malaysia sebelum ini masih belum menjamin kedudukan mereka dan tidak mahu situasi sama di pentas Liga Super berulang apabila gagal meraih kemenangan dalam empat perlawanan terakhir.

Jelasnya, apa sahaja boleh berlaku dalam baki empat lagi perlawanan di peringkat kumpulan untuk menghalang misi pasukan layak ke pentas suku akhir.

“Sebenarnya kita dah nampak pasukan di landasan yang betul selepas menang dua perlawanan tempoh hari, cuma empat perlawanan lagi macam-macam boleh jadi kalau kita tidak fokus.

“Harap perjalanan kami akan sentiasa lurus dan tiada halangan apa-apa untuk menuju ke suku akhir sebab sebelum ini bila dah di penghujung liga, kita banyak kehilangan mata.

“Jadi, kali ini saya tidak mahu benda sama berlaku lagi dan tidak boleh kehilangan mata pada saat-saat akhir”, tambahnya.

Kali terakhir Terengganu merangkul trofi Piala Malaysia adalah pada tahun 2001 dan kali terakhir beraksi di pentas final pula pada musim 2018 untuk bergelar naib juara selepas tewas kepada pasukan Perak.


Kerteh FC Kesan Bakat Aqil Akashah Ketika Bermain Futsal Di Kampung-Kampung

Penyenaraian penjaga gol, Aqil Akashah Muhammad Nazmi dalam kelompok 40 pemain ke kem latihan pusat fasa 1 skuad B-17 kebangsaan bimbingan Osmera Omaro menjelang saingan Piala Asia B-17 2023 di Thailand mengejutkan bekas kelab remajanya, Kerteh FC.

Pada masa yang sama, Presiden Kerteh FC, Mohd Razeman Mat Nashim tumpang gembira atas penyenaraian pemain berketinggian 1.80 meter (m) tersebut dan melihat ianya menjadi satu perkembangan yang baik buat skuad berjulukan The Oilers.

“Kami sebenarnya agak terkejut dengan berita tersebut. Namun dalam masa yang sama kami juga menumpang gembira dan bersyukur atas perkembangan yang positif untuk karier beliau.” katanya.

Bercerita lanjut kepada kepada Sukanz, Razeman berkata bakat Aqil dikesan oleh bekas Head of Grassroots, Sir Al Hafiz Abd Aziz ketika bermain sebagai penjaga gol futsal bersama rakan-rakannya di kampung-kampung sekitar Kertih.

Kemudiannya, Aqil dibawa berlatih bersama skuad bawah 14 tahun (B-14) Kerteh FC dan dilatih oleh penjaga gol, Noordin Pidalah dan Zulhafiz Zulkifli.

Bersama Kerteh FC, perkembangan dialami Aqil selama setahun dipantau dengan bantuan Head of Youth Development, Adam Sariman sekaligus dapat mengenalpasti kebolehannya.

“Dengan adanya laporan dan data mengenai Aqil, kami mempercayai terhadap potensinya untuk bermain di tahap yang lebih tinggi.” tambah Razeman lagi.

What a journey la Aqil! 🌟 Sempat la tengok growth dia dari awal masa jaga akademi @KertehFC dulu, then season ni dapat offer ke @FCTerengganu IV, now national team call-up!? 🇲🇾

Goodluck Aqil! 👏🏻🔥 https://t.co/1cg1wfqRcI pic.twitter.com/wQFVhcPVFU

— Taslim Razin (@manarianz5) February 1, 2023

Disamping itu, barisan kejurulatihan turut mengesan bahawa Aqil memiliki kualiti kepimpinan yang semula jadi dengan sentiasa ingin menjadi contoh kepada rakan sepasukan yang lain.

Atas faktor itulah, lilitan kapten diberikan kepada Aqil ketika beraksi bersama skuad Kerteh FC B-16 sepanjang musim lalu.

Sekitar dua minggu lalu, Aqil yang mempunyai kaki kiri yang dominan membuat keputusan melanjutkan karier bola sepaknya dengan berhijrah menyertai Terengganu FC IV yang akan beraksi dalam kancah Piala Belia.

Untuk makluman semua, sebelum berhijrah ke skuad pelapis gergasi pantai timur pada, Aqil telah membantu Kerteh FC B-16 muncul juara Liga Remaja Bawah 16 Tahun anjuran KAL Leagues.

Sebagai rekod, Aqil berhasil meraih 1,065 minit permainan hasil daripada 17 penampilan bersama Kerteh FC sepanjang musim lalu.

Menutup bicaranya, Razeman melihat penghijrahan Aqil ke Terengganu FC IV serta penyenaraian Aqil dalam skuad bawah umur kebangsaan memberi makna dan kesan yang besar kepada semua penggiat Kerteh FC.

“Pasukan negeri memberi ruang dan peluang kepada pemain yang berada diluar sistem dan ini adalah satu penghormatan besar atas usaha kelab yang berjalan beberapa tahun lepas dengan mengikut ‘Roadmap’ kami.”

“Ia juga memberi signal bahawa sistem yang kami gunakan melalui modul yang disediakan oleh Penasihat Teknikal, Oscar Riera dan pelaksanaannya melalui latihan serta tunjuk ajar Ketua Jurulatih Che Ku Marzuki kini mula menunjukkan hasil.”

“Gabungan dua kepakaran diatas memberi motivasi tambahan kepada kami untuk terus berusaha melahirkan seberapa ramai lagi pemain supaya ‘pool of players’ di (negeri) Terengganu khasnya bertambah.” jelasnya.


TRW Kelantan FC Bakal Bina Pusat Latihan Setanding JDT

Selepas mengumumkan misi untuk menyenaraikan TRW Kelantan FC di pasaran saham, pemiliknya, Norizam Tukiman bercadang untuk membina sebuah pusat latihan setanding juara enam kali Liga Super, Johor Darul Ta’zim (JDT).

Berdasarkan perkongsiannya semasa ditemu bual dalam rancangan [email protected] oleh Hafizal Hamad pada malam tadi, Norizam bercadang untuk memajak Padang MARDI yang terletak di Pasir Tumbuh, Kota Bharu untuk dibina sebuah pusat latihan dengan wajah serba baharu.

Selain itu, dia juga berhasrat menjalinkan kerjasama dengan pihak Universiti Sains Malaysia, Kubang Kerian untuk menerapkan sains sukan dalam rutin latihan pasukan TRW Kelantan FC.

“Bila sampai ke Padang Mardi, tempat kita berlatih sekarang, saya bagitahu dengan coach saya nak jumpa Mardi punya orang, bincang untuk pajak padang tu,”

“Mungkin untuk tempoh 30 tahun atau sekurang-kurangnya 15 hingga 30 tahun untuk saya buatkan pusat latihan setanding JDT, saya letak penanda aras JDT sebab pasukan tu terdekat dengan kita.”

“Kalau ada mana-mana warga Kelantan yang ada tanah yang cantik untuk diwaqafkan atau nak joint venture (JV), saya berbesar hati untuk laksanakan secepat mungkin.”

“Saya nak buat pusat latihan dan (terapkan) sains sukan, (saya) nak kerjasama dengan Universiti Sains Malaysia (USM) sebab dia ada sports centre, kita perlukan (kerjasama) ini sebab tak mahu belakangkan sains.”

“Kita nak pastikan pasukan lebih dinamik dan mantap.” katanya dalam rancangan tersebut yang turut disertai oleh bekas pemain, Asmawi Bakiri.

Sementara itu, Norizam tidak bercadang untuk melakukan sebarang pengubahsuaian terhadap laman rasmi pasukan TRW Kelantan FC iaitu Stadium Sultan Muhammad IV, Kota Bharu.

“Buat masa ni biar sahaja warna (pink) tu, saya tiada sasaran untuk tukar warna tu, biarkan sebab stadium itu bukan milik saya,”

“Kalau milik saya memang akan ditukar kepada warna yang sesuai, sebab pada saya stadium itu milik Perbadanan Stadium Kelantan.” tambahnya lagi.

Untuk rekod, Norizam mengambil alih pemilikan TRW Kelantan FC secara rasmi pada minggu lalu selepas ‘membelinya’ dengan nilai keseluruhan RM6.8 juta.

Featured Image: TRW Kelantan FC


Jacob Cipta Rekod Larian Separa Maraton Dengan Kereta Sorong Bayi Terpantas Dunia – 1 Jam 8 Minit 4 Saat

Pada 29 September 2019, seorang pelari dari Denmark, Abdreas Lommer diakui sebagai Pelari Separa Maraton Dengan Kereta Sorong Bayi Terpantas (Lelaki) oleh Guinness World Record selepas mencatatkan masa larian 1 jam 8 minit dan 38 saat dalam acara yang berlangsung di Odense.

Namun begitu, rekod tersebut bakal bertukar tangan dan menjadi milik pelari lain yang juga dari negara Scandinavia iaitu Jacob Simonsen.

Pelari berusia 28 tahun itu mengambil bahagian dalam acara berjarak 21 kilometer (km) di Aarhus sambil menolak anaknya yang berusia 11 bulan di dalam kereta sorong bayi baru-baru ini berhasil menamatkan larian tersebut dengan catat masa 1 jam 8 minit dan 4 saat – 34 saat lebih pantas daripada rekod yang dipegang oleh Andreas.

A post shared by Personal Best (@pbpersonalbest)

Perkara tersebut dikongsikan oleh platform media sosial milik badan induk olahraga dunia, World Athletics semalam. Bagaimanapun, Jacob perlu menunggu sedikit masa sebelum rekod tersebut diakui secara rasmi oleh pihak Guinness World Record.

Untuk pengetahuan semua, Jacob sememangnya aktif menyertai pelbagai acara larian seperti 10,000 meter (m) termasuk maraton.

Sebagai perbandingan, rekod yang sama, Pelari Separa Maraton Dengan Kereta Sorong Bayi Terpantas (Wanita) pula dipegang oleh pelari Amerika Syarikat, Lauren Stroud dengan catatan masa 1 jam 22 minit dan 29 saat dilakukannya pada Vintage Half Marathon pada tahun 2019.

A post shared by Aarhus Motion (@aarhus_motion)

Featured Image: Instagram Jacob Simonsen


All England 2022: Kian Meng-Pei Jing Kandas, Belum Dapat Jelmakan Kemenangan Ke Atas Si Wei-Ya Qiong

Perjalanan beregu campuran bebas (independent) negara, Tan Kian Meng dan Lai Pei Jing di Kejohanan Badminton Terbuka Seluruh England (All England) 2022 tersekat di peringkat suku akhir.

Beregu yang menghuni tangga kesepuluh ranking dunia ini tumpas kepada lawannya dari China merangkap pemenang pingat perak Sukan Olimpik 2020, Zheng Si Wei dan Huang Ya Qiong di peringkat tersebut.

YONEX All England Open Badminton Championships 2022XD – Quarter final          🇨🇳Si Wei ZHENG🏅21 21 🇨🇳Ya Qiong HUANG🏅15 15 🇲🇾Kian Meng TAN          🇲🇾Pei Jing LAI🕗 in 37 minutes https://t.co/O0JkMCM60V

Kian Meng-Pei Jing tumpas secara ‘straight set’ di tangan Si Wei-Ya Qiong dengan skor 21-15 dan 21-15 dalam tempoh masa 37 minit permainan. Untuk rekod, ini merupakan kekalahan keenam berturut-turut Kian Meng-Pei Jing di tangan beregu China tersebut.

Sementara itu, Si Wei-Ya Qiong yang mara ke separuh akhir akan berentap dengan beregu senegaranya merangkap pemenang pingat emas Sukan Olimpik 2020, Wang Yi Lyu dan Huang Dong Ping.


King’s Cup: Trinidad & Tobago Bawa Pemain Yang Pernah Beraksi Tumpaskan Real Madrid Di Bernabeu

Salah sebuah pasukan yang akan beraksi dalam saingan King’s Cup di Chiang Mai, Thailand iaitu Trinidad & Tobago membawa lapan pemain yang berkelana di eropah bagi menghadapi Tajikistan serta skuad Gajah Perang atau Malaysia pada minggu ini.

Salah seorang yang disenaraikan oleh ketua jurulatihnya, Angus Eve adalah bek kiri yang beraksi bersama kelab berpangkalan di Moldova, FC Sheriff Tiraspol yang bernama Keston Julien.

Pemain berusia 23 tahun ini menyertai FC Sheriff sejak Ogos 2020 mempunyai pengalaman beraksi di pentas tertinggi bola sepak eropah iaitu Liga Juara-Juara UEFA (UCL).

Pengalaman itu hadir ketika FC Sheriff bukan sahaja mara buat julung kalinya dalam kancah UCL malah turut mencipta sejarah selaku kelab Moldova yang pertama beraksi di pentas itu, musim lalu.  Skuad berjulukan The Wasps ini telah diundi menghuni Kumpulan D bersama-sama gergasi Sepanyol, Real Madrid serta Inter Milan dan Shakhtar Donetsk.

Musim tersebut menyaksikan Keston berhasil meraih tiga penampilan ketika walaupun sekadar masuk sebagai pemain gantian dalam ketiga-tiga perlawanan tersebut. Paling manis, dia turut beraksi ketika pasukannya berjaya mengejutkan Real Madrid dengan keputusan 2-1 di Stadium Santiago Bernabeu.

Bagi musim ini, FC Sheriff tidak berhasil ke saingan UCL namun tetap beraksi di pentas eropah dalam saingan Liga Europa. Kali ini, mereka menduduki Kumpulan E bersama-sama Manchester United, Real Sociedad dan Omonia FC.

Trinidad & Tobago turut menyenaraikan dua adik beradik yang beraksi bersama kelab Greece, AEK Athens iaitu Levi Garcia (24 tahun) dan Judas Garcia (21 tahun) yang merupakan penyerang dan pemain tengah masing-masing.

Selain itu, Angus turut membawa dua pertahanan yang beraksi dalam kancah liga divisyen satu Finland iaitu Anthony Herbert (24 tahun) dan Kareem Moses (32 tahun) yang beraksi bersama FC Haka dan Vaasan Palloseura masing-masing. Seorang lagi pertahanan, Sheldon Bateau (31 tahun) pula beraksi bersama SK Beveren dalam kancah divisyen dua Belgium.

Salah seorang penjaga gol yang dibawa ke Chiang Mai, Nicklas Frenderup (29 tahun), kelahiran Denmark pula merupakan pemain Ranheim IL yang beraksi dalam divisyen dua Norway.

Tidak dilupakan, pemain tengahnya yang berusia 21 tahun, Daniel Phillips juga beraksi di eropah bersama kelab Scotland, St Johnstone. Daniel merupakan kelahiran London, England dan memulakan karier bola sepak bersama skuad bawah umur Watford.

Manakala baki 12 yang lain merupakan pemain yang beraksi di negara-negara rantau amerika utara dan tengah, termasuk kancah Major League Soccer (MLS) dan saingan bawahan di negara Uncle Sam.

Featured Image: Instagram Keston Julien


Korea Masters: Soon Huat-Shevon Lai Mara Ke Pusingan 16 Bertemu Beregu Israel

Pasangan beregu bebas (independent), Goh Soon Huat dan Shevon Jemie Lai menjadi wakil negara yang kedua dalam kategori beregu campuran mara ke Pusingan 16 dalam saingan Korea Masters 2022.

Pasangan beregu campuran negara yang pertama mengesahkan kemaraan adalah gandingan Chan Peng Soon dan Toh Ee Wei yang merekodkan kemenangan ke atas Soong Joo Ven dan Goh Jin Wei, semalam.

Soon Huat-Shevon Lai yang menduduki ranking ke-13 dunia merangkap pilihan keempat kejohanan pula mara selepas menumpaskan beregu tuan rumah, Wang Chan dan Jung Kyung-eun di Pusingan 32, sebentar tadi.

2022 Gwangju YONEX Korea MastersXD – Round of 32          🇲🇾Soon Huat GOH🏅21 21 🇲🇾Shevon Jemie LAI🏅12 12 🇰🇷Chan WANG          🇰🇷Kyung Eun JUNG

🕗 in 26 minutes https://t.co/3TSFu1ffKk

— BWFScore (@BWFScore) April 13, 2022

Dalam perlawanan itu, Soon Huat-Shevon Lai berjaya menumpaskan pasangan beregu Korea yang mula bergandingan bersama sejak bulan ini secara ‘straight set’ dengan skor 21-12 dan 21-12 dalam tempoh masa tidak sampai setengah jam.

Sementara itu, di Pusingan 16 kelak, Soon Huat dan Shevon Lai bakal menentang pasangan beregu Israel, Misha Zilberman dan Svetlana Zilberman yang menghuni ranking ke-133 dunia.

Misha dan Svetlana sepatutnya menentang beregu India, Sai Pratheek dan N. Sikki Reddy di Pusingan 32, namun mereka mara ke Pusingan 16 secara ‘walkover’ atau menang tanpa bertanding.

Untuk rekod, Soon Huat-Shevon Lai dan pasangan Zilberman ini belum pernah bertemu di mana-mana kejohanan antarabangsa sebelum ini.


Selangor Lantik Pengarah AMD, Dennis Bekking Sebagai Pengarah Teknikal Baharu

Belum genap seminggu mengenai pelantikan Tan Cheng Hoe selaku ketua jurulatih baharu Selangor FC, pasukan yang terkenal dengan julukan Red Giants ini menggegarkan arena bola sepak tempatan pengumuman pengarah teknikal baharunya, pada hari ini.

Menerusi makluman rasmi, individu baharu yang mengisi jawatan tersebut ialah Dennis Bekking, kelahiran Belanda, berusia 45 tahun, merangkap Pengarah Akademi Mokhtar Dahari (AMD) pada masa ini.

Sebelum dilantik menjadi Pengara AMD pada tahun 2019, karier Bekking dalam bidang kejurulatihan banyak bertumpu di negara kelahirannya meliputi pelbagai jawatan seperti Ketua Pembangunan Belia, Ketua Pencarian Bakat dan Ketua Jurulatih pasukan pelbagai peringkat umur.

Selamat Datang Dennis Bekking! 🔴 🟡

Selangor FC hari ini mengumumkan pelantikan Dennis Bekking sebagai Pengarah Teknikal baharu dalam persiapan kelab menjelang musim hadapan.

Baca artikel penuh lantikan ini di pautan : https://t.co/8HgZbWkQAG

Selamat maju jaya Dennis!#MKLK pic.twitter.com/g2lydr3hju

— Selangor FC (@selangorfc) September 29, 2022

Bersama Selangor, Bekking dipertanggungjawabkan ke atas hal-hal teknikal yang melibatkan pasukan pembangunan bermula daripada skuad B-23, B-20, B-18 serta pasukan bola sepak Sekolah Sukan Negeri Selangor.

Selain itu, Bekking juga akan bertanggungjawab membangunkan falsafah bola sepak bagi Selangor, mengukuhkan jabatan sains sukan, menyelia pendidikan jurulatih serta memberi tumpuan kepada pengambilan dan pembangunan bakat muda.

Untuk makluman semua, Bekking akan mula bertugas sebagai Pengarah Teknikal Selangor FC secara rasmi pada 1 Januari 2023 kelak.

Featured Image: Football Association of Malaysia


Terbuka Swiss: Beregu No.9 Dunia Halang Vivian-Chiew Sien Ke Pentas Final

Hasrat beregu wanita bebas (independent), Vivian Hoo dan Lim Chiew Sien untuk mara ke pentas akhir Terbuka Swiss 2022 dipatahkan oleh pasangan No.9 dunia dari Bulgaria.

Vivian yang mula bergandingan bersama Chiew Sien sejak Oktober tahun lalu ditumpaskan oleh Gabriela Stoeva dan Stefani Stoeva di peringkat separuh akhir, sebentar tadi.

YONEX Swiss Open 2022WD – Semi final          🇧🇬Gabriela STOEVA🏅21 21 🇧🇬Stefani STOEVA🏅10 16 🇲🇾Vivian HOO          🇲🇾Chiew Sien LIM

🕗 in 39 minutes https://t.co/7sUeS7rEmR

— BWFScore (@BWFScore) March 26, 2022

Pasangan negara yang menghuni ranking ke-44 dunia itu tumpas kepada beregu yang juga merupakan pasangan adik beradik itu secara ‘straight set’ dengan skor 21-10 dan 21-16 dalam tempoh permainan yang memakan masa hampir 40 minit.

Untuk makluman semua, ini merupakan pertemuan sulung melibatkan kedua-dua pasangan beregu dari Malaysia dan Bulgaria ini di pentas antarabangsa.

Pada masa yang sama, Gabriela-Stefani yang berhasil meloloskan diri ke perlawanan akhir kejohanan bertaraf Jelajah Dunia Super 300 BWF ini bakal berhadapan dengan beregu Jerman, Linda Efler dan Isabel Lohau yang menghuni ranking ke-30 dunia.

Featured Image: Badminton Association of Malaysia


Ranking BWF: Nurshuhaini & Letshanaa Raih Peningkatan Lebih 100 Anak Tangga

Persekutuan Badminton Dunia (BWF) melakukan kemaskini terhadap ranking dunia semalam dan dua pemain perseorangan wanita Malaysia dilihat meraih peningkatan yang amat memberangsangkan.

Dua pemain tersebut ialah Siti Nurshuhaini Azman dan Karupathevan Letshanaa yang mencatatkan peningkatan 107 dan 173 anak tangga masing-masing.

Peningkatan oleh kedua-dua pemain yang berusia 17 dan 18 tahun ini membolehkan mereka menghuni tangga ke-354 dan ke-605 dunia masing-masing pada minggu ini.

Untuk makluman semua, kedudukan ranking semasa ini juga merupakan yang terbaik pernah dicapai oleh kedua-dua pemain dalam karier mereka setakat ini.

Sementara itu, seorang lagi pemain perseorangan wanita negara, Eoon Qi Xuan turut mencatatkan peningkatan satu anak tangga dan kini menghuni kedudukan ke-122 dunia.

Pada masa yang sama, kemaskini terbaru tersebut tidak melihatkan perubahan ranking terhadap pemain-pemain Malaysia yang lain seperti Lee Zii Jia, Aaron Chia-Soh Wooi Yik, Goh Sze Fei-Nur Izzuddin, Kisona Selvaduray, Pearly Tan-Thinaah Muralitharan dan Hoo Pang Ron-Cheah Yee See.

Kedudukan ranking bagi kesemua mereka yang dinyatakan di atas adalah kekal sepertimana pada minggu lalu.

Featured Image: BAM / Badminton Photo


Previu Sukanz: 6 Pemain Yang Perlu Diberikan Perhatian Dalam Aksi Kedah vs KL City

Saingan Liga Super 2021 bakal memasuki aksi kesepuluh pada minggu ini. Antara aksi yang menarik bakal disajikan adalah pertemuan antara Kedah Darul Aman FC menentang Kuala Lumpur City FC (KL City) di Stadium Darul Aman, pada malam ini.

Jika dilihat kepada kedudukan semasa liga dan persembahan dalam 5 perlawanan yang lalu, Kedah dilihat berada dalam keadaan yang lebih baik dimana mereka mencatatkan 3 kemenangan, 1 seri dan 1 kekalahan berbanding KL City yang sekadar merekodkan 1 kemenangan, 2 seri dan 2 kekalahan.

Bagaimanapun, Kedah berada dalam keadaan sedikit tempang apabila terdapat beberapa pemain yang tidak boleh diturunkan ekoran penggantungan dan kecederaan. KL City pula tiada ketempangan sepertimana Kedah dan kemungkinan ini dapat memberikan mereka sedikit peluang untuk mengatasi Kedah.

Untuk perlawanan pada malam ini, berikut adalah 6 pemain yang perlu diberikan perhatian daripada kedua-dua pasukan:

Penyerang Ivory Coast ini dijangka akan ditugaskan menjadi targetman utama Kedah pada malam ini menggantikan Kpah Sherman. Untuk makluman, Kpah tidak dapat diturunkan menentang KL City kerana perlu menjalani penggantungan kerana telah mengumpul tiga kad kuning. Mampukah Kipre selaku penyerang tunggal merobek gol skuad ibu kota pada malam ini?

Setelah dua perlawanan tidak diturunkan ekoran kecederaan, Dominique da Sylva berkemungkinan akan diturunkan pada perlawanan malam ini. Sekiranya diturunkan, dia dijangka akan memberi masalah kepada barisan pertahanan Kedah. Penjaring ketiga terbanyak musim lalu ini mempunyai kelebihan daripada segi fizikal, penyudah, kawalan bola, gelecekan dan ‘positioning’. Kedah perlu berhati-hati dan tidak mudah memberikan ruang kepada Dominique kerana KL City mempunyai Paulo Josue yang mampu melakukan hantaran-hantaran bahaya untuk mencari penyerang ini.

Kapten dan pemain tengah KL City yang sentiasa menghidupkan permainan, mempunyai visi dan kemampuan melakukan ‘through pass’ yang berbahaya. Pemain tengah bertahan Kedah, Anumanthan Kumar perlu memberi perhatian khusus terhadap kelibat Josue.

Peranan pemain import berusia 23 tahun ini juga menarik untuk diberikan perhatian dalam perlawanan malam ini. Sekiranya Dominique masih tidak diturunkan, barangkali dia akan kekal sebagai penyerang tengah. Jika sebaliknya, mungkin dia akan berada di bahagian midfield. Morales merupakan pemain yang mempunyai skil, kawalan bola yg menarik dan mampu memberi masalah kepada pasukan lawan.

Persembahan yang terbaik daripada pemain kelahiran Lubnan ini sangat dituntut dalam perlawanan pada malam ini. Rabih sangat diperlukan untuk memain peranan sebagai ‘creative playmaker’. Selain itu, Rabih mampu menyumbang sesuatu kepada Kedah ketika situasi bola mati.

Pemain tengah, Akram Mahinan sedang berada dalam prestasi terbaik pada musim ini. Prestasi yang ditonjolkannya pada musim ini turut menarik perhatian ketua jurulatih negara, Tan Cheng Hoe. Malahan, dia turut dimasukkan dalam senarai awal pemain tempatan yang menerima suntikan vaksin, membolehkannya dipilih oleh Cheng Hoe ke Bahrain untuk aksi kelayakan Piala Dunia dan Piala Asia, jun kelak. Bersama KL City, Akram menjadi ‘enjin’ penting dalam sistem permainan yang diterapkan oleh Bojan Hodak dan telah membantu KL City menduduki tangga ke-6 Liga Super pada masa ini.

Featured Image: Kedah Darul Aman FC


Hoki Piala Dunia Remaja: Perancis Singkirkan Malaysia Di Peringkat Suku Akhir

Hasrat penyokong dan peminat sukan hoki tanah air untuk melihat skuad hoki remaja kebangsaan mara ke peringkat separuh akhir Hoki Piala Dunia Remaja 2021 tidak dapat kesampaian.

Ini kerana wakil benua eropah, Perancis berhasil meraih kemenangan besar 4-0 ke atas skuad remaja kebangsaan bimbingan Wallace Tan dalam perlawanan peringkat suku akhir yang berlangsung petang tadi.

#RisingStars #RisingStars @FF_Hockey v @hockeymalaysia Details https://t.co/TNPj7k87aS pic.twitter.com/rhyKUyihuM

Malaysia bolos empat jaringan tersebut yang berpunca daripada hatrik oleh Timothee Clement menerusi pukulan sudut penalti pada minit ke-14, ke-24 dan ke-60. Manakala satu lagi gol disumbangkan oleh Mathis Clement pada minit ke-31.

Walaupun telah tersingkir di peringkat suku akhir, perjalanan skuad remaja kebangsaan tidak akan terhenti di sini. Mereka akan menempuh perlawanan bagi menentukan kedudukan ke-5 hingga ke-8 kejohanan pula selepas ini.


Tinggalkan Chelsea Selepas 11 Tahun, Sertai Atletico Madrid Satu Musim

Pertahanan kiri yang berperanan sebagai kapten, Cesar Azpilicueta tidak lagi menyarung jersi skuad berjulukan The Blues pada saingan musim 2023-24 kelak.

Ini selepas Chelsea dan pemain berusia 33 tahun terbabit mencapai kata sepakat untuk berpisah selepas 11 tahun bersama dengan rekod 508 penampilan, 17 jaringan gol serta mencipta 56 bantuan gol.

Penglibatannya bersama kelab berpangkalan di Kota London terbabit turut dihiasi dengan menjuarai kesemua piala yang dipertandingkan samada peringkat domestik mahupun antarabangsa seperti Liga Perdana Inggeris (2015, 2017), Piala FA (2018), Piala Liga (2015), Liga Europa (2013, 2018), Piala Super UEFA (2022), Liga Juara-Juara UEFA (2021) dan Piala Dunia Kelab FIFA (2022).

— Chelsea FC (@ChelseaFC) July 6, 2023

Tidak lama selepas hadirnya pengumuman perpisahan Azpilicueta bersama Chelsea, kelab yang beraksi dalam kancah bola sepak Sepanyol iaitu Atletico Madrid dengan pantasnya mengambil giliran memperkenalkan Azpilicueta sebagai pemain baharunya.

Dimaklumkan, skuad bimbingan Diego Simeone mencapai persetujuan dengan Azpilicueta untuk menandatangani kontrak bertempoh semusim yang menyaksikannya kekal sehingga 30 Jun 2024.

Difahamkan, Azpilicueta akan menyertai skuad berjulukan Rojiblanco pada permulaan sesi pramusim 2023-24 iaitu 7 Julai.

🆕 @CesarAzpi is a new rojiblanco player! 🔴⚪

🖊 The Spanish international has signed for one season with our club!

👋 Welcome, Azpilicueta! 🤗 pic.twitter.com/l64vwwJYX1

— Atlético de Madrid (@atletienglish) July 6, 2023


Brisbane Dipilih Sebagai Tuan Rumah Sukan Olimpik dan Paralimpik 2032

Jawatankuasa Olimpik Antarabangsa (IOC) telah memilih Bandar Brisbane, Australia sebagai tuan rumah bagi temasya Sukan Olimpik dan Paralimpik 2032.

Pengumuman ini dimaklumkan secara rasminya selepas daripada mesyuarat IOC di Jepun, hari ini. Ia turut dikongsikan melalui pelbagai platform media sosial @Tokyo2020 dan @Olympics sebentar tadi.

BRISBANE 2032 ELECTED AS HOST OF THE GAMES OF THE XXXV OLYMPIAD!CONGRATULATIONS! pic.twitter.com/h66C9pHxcG

Untuk makluman, pemilihan Bandar Brisbane yang merupakan ibu negeri bagi Queensland merupakan yang pertama di bawah sistem bidaan baharu oleh IOC.

Tarikh penganjuran Sukan Olimpik Brisbane dan Paralimpik Brisbane 2032 dicadangkan bermula 23 Julai – 8 Ogos 2032.

Difahamkan, 37 venue akan digunakan untuk menganjurkan kesemua acara pada temasya yang akan berlangsung dalam masa sebelas tahun lagi tu.

You beauty 😏How good 😁An absolute ripper 😍A huge congratulations to Brisbane, Australia ☀ for officially being announced the host of the 2032 Olympic Games 🥳 🐨https://t.co/5R8IxRW3cm

Untuk pengetahuan semua, ini merupakan kali ketiga Australia menjadi tuan rumah bagi temasya sukan terbesar dunia yang diadakan setiap empat tahun sekali ini.

Kali terakhir mereka menjadi tuan rumah adalah pada tahun 2000 di Sydney. Sebelum itu, mereka pernah menjadi tuan rumah pada tahun 1956 di Melbourne.

Sebagai tambahan, temasya Sukan Olimpik bagi tahun 2024 dan 2028  telah pun dipilih dan akan dilangsungkan di Paris, Perancis dan Los Angeles, Amerika Syarikat.


Rating Sukanz: Kesilapan Individu Punca Malaysia Tewas

Dua kesilapan individu menjadi punca kekalahan skuad Harimau Malaya ketika berhadapan dengan pasukan Bahrain dalam aksi perlawanan persahabatan ‘Tier 1’ di Stadium Nasional Bahrain, Riffa pada tengah malam tadi.

Dua gol yang dijaringkan oleh Bahrain berpunca daripada kesilapan Irfan Zakaria memberikan sepakan penalti pada babak pertama dan kesilapan Farizal Marlias yang gagal menampan bola dengan kemas pada babak kedua.

Kedua-dua gol oleh Bahrain dijaringkan oleh Mahdi Abduljabbar dan Jassim Marhoon. Berikut adalah rating pemain-pemain Harimau Malaya ketika menentang Bahrain:

GK: Farizal Marlias – 6/10

Farizal menjaga gawangnya dengan baik sepanjang perlawanan namun kesilapan individu yang dilakukannya menyebabkan pemain Bahrain dapat menggandakan kedudukan. Ianya berpunca daripada tindakannya tidak menampan bola dengan kemas.

DF: Matt Davies – 7/10

Rajin melakukan overlapping dalam perlawanan ini. Membentuk gandingan baik bersama Sumareh ketika melakukan serangan. Satu gerakannya berhasil masuk ke dalam kotak penalti dan melepaskan rembatan.

DF: Aidil Zafuan – 7/10

Memimpin benteng Harimau Malaya dengan baik termasuk melakukan terjahan-terjahan bersih ke atas pemain Bahrain. Bergandingan dengan baik bersama Junior pada babak kedua.

DF: Irfan Zakaria – 4/10

Bermain pada babak pertama dan persembahannya boleh dikatakan agak baik. Namun kelihatan sedikit gugup ketika menerima bola. Tindakan kurang cermatnya menyebabkan pasukan lawan berjaya meraih penalti dan berhasil menjaringkan gol pendahuluan. Dikeluarkan pada awal babak kedua.

Beraksi dengan baik di bahagian defensif namun tidak banyak membantu ketika menyerang menerusi gerakan overlapping sepertimana yang sering kita lihat sebelum ini.

MF: Azam Azih – 6/10

Berperanan sebagai holding midfielder. Separuh masa pertama menjadi ‘anchor’ buat pasukan Malaysia. Azam dikeluarkan pada minit ke-64 bagi mengelakkan mengutip kecederaan yang lebih serius.

MF: Liridon Krasniqi – 7/10

Menjadi ‘creative midfielder’ buat pasukan Malaysia. Matdon sebab utama bahagian tengah Malaysia nampak hidup dan pergerakan bola Malaysia sangat lancar terutamanya pada babak pertama.

MF: Syamer Kutty – 5/10

Bermain dengan baik bersama Azam Azih pada Liridon pada babak pertama. Selepas kemasukan Brenda pada separuh masa kedua, Syamer beraksi di posisi pemain tengah defensif.

FW: Safawi Rasid – 4.5/10

Bermain bahagian kanan pada babak pertama dan kiri pada babak kedua. Tiada gerakan atau larian yang berbahaya daripadanya pada malam ini apatah lagi rembatan ke arah gawang lawan.

FW: Syafiq Ahmad – 5/10

Rajin membantu ketika ‘build up play’ namun kurang mendapat suapan bola. Hanya mendapat dua peluang keemasan untuk menjaringkan gol namun gagal menyempurnakannya. Dia dikeluarkan pada minit ke-64.

FW: Mohamadou Sumareh – 5/10

Bermula di sebelah kiri dan kemudiannya ‘swap position’ dengan Safawi. Persembahannya lebih dominan di bahagian kanan ditambah pula dengan sokongan yang baik daripada Matt Davies. Bagaimanapun tiada sebarang impak besar diberikan kepada serangan Harimau Malaya.

DF: Junior Eldstal – 5/10

Masuk menggantikan Irfan Zakaria pada minit ke-49 dan bergandingan dengan baik bersama Aidil.

MF: Brendan Gan – 5/10

Masuk minit ke-64 ganti Azam Azih namun tidak banyak yang disumbangkannya.

FW: Norshahrul Idlan Talaha – 4/10

Masuk minit ke-64 menggantikan Syafiq Ahmad dan tidak memberikan impak yang besar. Satu peluang ketika situasi kelam kabut di hadapan gol Bahrain tidak disudahkan oleh Matyo.

FW: Arif Aiman – n/a

Masuk menggantikan Liridon pada minit ke-82.

FW: Akhyar Rasid – n/a

Masuk menggantikan Mohamadou Sumareh pada minit ke-82.

FW: Luqman Hakim – n/a

Masuk menggantikan Safawi Rasid pada minit ke-82.

Featured Image: Football Association of Malaysia


MotoGP: Rossi Hampir Temui Ajal, Jentera Milik Morbidelli Terbang Melintasi Hadapannya

Pelumba veteran, Valentino Rossi hampir-hampir sahaja menemui ajalnya dalam perlumbaan MotoGP hari ini.

Ketika di pusingan ke-9, Rossi yang sedang menduduki tempat ke-7 sedang bersiap sedia untuk mengambil selekoh.

Namun dengan tiba-tiba, jentera Petronas Yamaha SRT ditunggang oleh Franco Morbidelli terbang melintasi di antara Maverick Vinales dan Rossi.

OH MY GOD! 😱Johann Zarco and Franco Morbidelli collide in a HUGE CRASH and the bikes almost hit the other riders! 😱#MotoGP #MotoMad #AustrianGP pic.twitter.com/rsfukIEPRJ

Tonton juga bagaimana jentera Yamaha milik Mobidelli daripada sudut pandangan hadapan Rossi pada pautan di bawah:

😱😱😱How scary was this from Valentino Rossi's point of view!?#MotoGP #MotoMad #AustrianGP pic.twitter.com/ZMrG6u4HyV

Pada masa yang sama, Johann Zarco yang menunggang jentera KTM turut terlibat dalam kemalangan. Sejurus daripada kemalangan mengerikan itu, bendera merah dinaikkan dan perlumbaan dihentikan.

Berdasarkan makluman, penunggang Morbidelli di bawa ke pusat perubatan untuk pemeriksaan awal.

Perlumbaan diteruskan dengan baki 20 pusingan selepas litar dibersihkan.

Here we go again!Pol Espargaro leads the restart, with 20 laps to race!Watch the 🇦🇹 Austrian Grand Prix LIVE now on FOX Sports 2.#MotoGP #MotoMad #AustrianGP pic.twitter.com/SNYESkvtMC


Liga Singapura Dijalankan Empat Pusingan Untuk Tingkatkan Tahap Kompetitif

Saingan liga bola sepak negara jiran tetangga, Liga Premier Singapura (SPL) 2022 akan dilangsungkan secara empat pusingan berbanding tiga pusingan pada musim-musim yang lalu.

Menurut kenyataan rasmi SPL, perubahan besar yang dilakukan itu bertujuan untuk meningkatkan tahap kompetitif saingan bola sepak di negara seberang tambak itu serta memberi peluang kepada pemain untuk mendapatkan tambahan minit permainan.

Perubahan ini menjadikan lapan pasukan yang beraksi dalam saingan SPL akan mengharungi 28 perlawanan pada musim ini – pertambahan sebanyak 7 perlawanan.

Quadruple round-robin format for 2022 Singapore Premier League season https://t.co/Kdl9GDRInN

Dengan pertambahan perlawanan, penganjur membenarkan setiap pasukan untuk mendaftarkan seramai 20 pemain pada hari perlawanan. Ini menjadikan seramai 9 pemain menduduki bangku simpanan – peningkatan seramai 2 pemain berbanding sebelum ini.

Pada masa yang sama, setiap pasukan dibenarkan untuk melakukan 5 pertukaran pemain di dalam setiap perlawanan. Dimaklumkan, perubahan ini selaras dengan garis panduan yang ditetapkan Lembaga Persatuan Bola Sepak Antarabangsa (IFAB).

Selain itu, SPL turut memaklumkan, pengurangan kuota pemain muda dimana setiap pasukan hanya membariskan seorang sahaja pemain bawah 23 tahun (B-23) warganegara Singapura untuk 45 minit pertama. Kuota ini berkurangan daripada tiga pemain sejak ia diperkenalkan buat pertama kali pada tahun 2018.

👀 2022 #SPL. 𝗖𝗼𝗺𝗶𝗻𝗴 𝘀𝗼𝗼𝗻. pic.twitter.com/CR89m1OyCw

Untuk makluman semua, musim baharu bola sepak Singapura akan dimulakan dengan perlawanan pembuka tirai, Perisai Komuniti yang menemukan juara bertahan liga, Lion City Sailors menentang Albirex Niigata, pada 19 Februari.

Selang seminggu kemudian, saingan musim baharu SPL akan dimulakan secara rasmi pada 25 Februari dan dijangka tamat pada pertengahan Oktober kelak.


Juara Dunia Gagal Ke Suku Akhir Dalam 4 Kejohanan Berturut-Turut

Beregu lelaki No.1 tanah air merangkap juara Kejohanan Dunia BWF 2022, Aaron Chia dan Soh Wooi Yik kini gagal mara ke peringkat suku akhir dalam keempat-empat kejohanan yang disertai mereka sejak Mac lalu.

Terbaru, kegagalan tersebut berulang ketika mereka tumpas pada Pusingan 16 di Kejohanan Badminton Asia (BAC) 2023 yang sedang berlangsung di Emiriah Arab Bersatu (UAE) pada minggu ini.

Pada peringkat tersebut, Aaron-Wooi Yik yang merupakan finalis BAC 2022 turun berentap menentang gandingan Taiwan yang memenangi pingat emas Sukan Olimpik 2020, Lee Yang dan Wang Chi-lin.

R16#TPE Lee Yang-Wang Chi Lin def. #MAS🇲🇾 Aaron Chia-Soh Wooi Yik(2) 14-21 21-16 21-19

📷 @badmintonphoto  #DemiMalaysia #BadmintonMalaysia pic.twitter.com/3avHW996Jn

— BAM (@BA_Malaysia) April 27, 2023

Pertarungan yang memakan masa hampir 50 minit permainan itu berakhir Aaron-Wooi Yik tumpas dengan keputusan 21-14, 16-21 dan 19-21.

Kekalahan ini merupakan yang keempat daripada enam pertemuan dialami oleh Aaron-Wooi Yik apabila bertemu gandingan Lee-Wang di pentas kejohanan antarabangsa.

Untuk makluman semua, dalam tiga kejohanan yang lalu, Aaron-Wooi Yik hanya beraksi setakat Pusingan 32 (All England) dan Pusingan 16 (Terbuka Jerman & Terbuka Swiss).

Kali terakhir mereka mara ke peringkat suku akhir pada tahun ini adalah di kejohanan Indonesia Masters yang berlangsung pada penghujung Januari lalu.

Featured Image: Badminton Association of Malaysia


K-KOMM: RTM Siar 41 Perlawanan Piala Dunia 2022 Qatar Secara Percuma

Radio Televisyen Malaysia (RTM) secara rasminya akan menyiarkan kejohanan Piala Dunia 2022 Qatar secara percuma kepada peminat bola sepak tempatan.

Perkara tersebut diumumkan oleh Kementerian Komunikasi dan Multimedia (K-KOMM) menerusi menterinya, Tan Sri Annuar Musa dalam Program Menjelang Sepak Mula Piala Dunia FIFA 2022, hari ini.

Dimaklumkan, stesen televisyen milik kerajaan itu akan menyiarkan sebanyak 41 perlawanan secara keseluruhan termasuk perlawananan akhir untuk kejohanan kali ke-22 ini.

“Kali ini saya difahamkan RTM telah dapat secure sebanyak 27 perlawanan yang disiarkan secara langsung dan 14 perlawanan tertunda yang merupakan televisyen siaran percuma (free to air) yang mana rakyat akan dapat mengikuti perlawanan siaran langsung dan tertunda tanpa sebarang bayaran.” katanya semasa berucap tadi.

Buat para peminat bola sepak sekalian, siaran langsung percuma ini dapat ditonton menerusi saluran TV2, TV Okey, Sukan RTM serta laman sesawang penstriman langsung, RTM Klik.

Difahamkan, kos membeli hak siaran ini ditanggung sebahagiannya oleh kerajaan. Namun begitu, Annuar menegaskan adalah menjadi tanggungjawab RTM untuk berkolaborasi dengan syarikat-syarikat swasta dan syarikat berkaitan kerajaan (GLC) yang lain untuk bersama-sama menanggung kos pembiayaan membeli hak penyiaran ini.

Sebagai tambahan, saingan bola sepak terulung ini akan membuka tirainya pada 20 November dan tamat pada 18 Disember kelak.

Featured Image: FIFA World Cup


Melaka United Sambar Penjaring Ketiga Terbanyak Liga 1 Indonesia 2019?

Dua khidmat penyerang import bakal diikat oleh Melaka United FC bagi mengharungi saingan baharu Liga Super Malaysia yang dijadualkan bermula pada penghujung februari kelak.

Menurut Ketua Pegawai Eksekutif (CEO) Melaka United, Datuk Mohd Saiful Mat Sapri, beliau memberikan bayangan salah seorang penyerang tersebut merupakan pemain kelahiran Brazil yang mengisi carta penjaring terbanyak Liga 1 Indonesia 2019.

Disamping itu, skuad yang berpangkalan di Stadium Hang Jebat tersebut turut mendapatkan seorang penyerang dari benua eropah kelahiran Croatia.

“Dua import (merupakan) penyerang, (salah seorangnya) dari Croatia dan seorang lagi pemain dari Brazil,”

“Penyerang Brazil tersebut merupakan salah seorang penjaring terbanyak Liga Indonesia 2019,” katanya ketika dihubungi oleh Sukanz, pada hari ini.

Melaka United FC bakal menandatangani seorang Penyerang import berpengalaman bagi memperkuatkan cabaran pasukan mengharungi saingan Liga Malaysia 2021.Siapakah beliau? Nantikannya……..Olá, bem-vindo…….. pic.twitter.com/0uch5PXbQs

Melihatkan kepada senarai 10 penjaring terbanyak liga negara jiran tetangga dua tahun lalu, terdapat lima pemain kelahiran Brazil mengisi senarai tersebut.

Antaranya Alberto Gonclaves (18 gol), Alex dos Santos Goncalves (17 gol), Rafael Silva, David da Silva dan Ciro Alves yang meledak 14 gol masing-masing pada musim itu.

Bagaimanapun, dua pemain dalam senarai tersebut boleh diketepikan iaitu Alberto Goncalves, 40 tahun, yang pernah bersama Pulau Pinang kini merupakan warganegara Indonesia manakala David da Silva, 31 tahun, sudah diikat oleh Terengganu FC.

Daripada baki 3 pemain Brazil tersebut, menurut satu laporan media berpangkalan di Indonesia, Alex, penyerang berusia 30 tahun yang menduduki tempat ketiga penjaring terbanyak liga pada musim itu paling kuat dikaitkan dengan Melaka United.

Tambahan pula, pemain ini berstatus ejen bebas setelah tamat kontraknya selama setahun bersama pasukan yang disertainya pada januari 2020 iaitu Persikabo 1973.

Sementara itu, Mohd Saiful turut memaklumkan bahagian tengah Melaka United bakal diperkuatkan dengan seorang pemain skuad kebangsaan Filipina.

“Seorang lagi pemain (import) centre midfielder dari Filipina yang masih (berstatus) pemain skuad kebangsaan.” tambahnya lagi.

Difahamkan ketiga-tiga pemain ini telah tiba di Malaysia dan sedang menjalani kuarantin selama tujuh hari di ibu negara.

2 pemain import musim lalu iaitu Sony Norde dan Jang Suk-won kini sah kekal menyarung jersi Melaka United FC musim 2021.Semoga dengan pengekalan mereka bakal membantu memperkuatkan cabaran MUFC bagi mengharungi saingan Liga Malaysia musim depan.#melakaunitedfc2021 pic.twitter.com/iXvPEif3pU

Terdahulu, menerusi laman sosial mereka, Melaka United telah mengumumkan melanjutkan kontrak dua pemain import daripada skuad musim lalu iaitu pertahanan Korea Selatan, Jang Suk-won dan attacking midfielder versatil kelahiran Haiti, Sonny Norde.

Kesemua barisan pemain import dan pemain tempatan Melaka United akan diperkenalkan dalam satu majlis yang dijadualkan pada penghujung januari ini sekiranya bebas daripada segala kekangan perintah kawalan pergerakan.

Featured Image: Liga 1 Indonesia


Adakah Kesebelasan Utama Anak Jati Kelantan Ini Mampu Menjadi Pencabar Liga Super?

Saingan tahun ini menyaksikan beberapa pemain bola sepak kelahiran negeri Kelantan Darul Naim mencuri tumpuan ramai peminat bersama pasukan masing-masing.

Paling mencuri tumpuan adalah pemain-pemain kelahiran Kelantan yang beraksi bersama pendatang baharu Liga Super 2021, Penang FC serta pasukan diangkat sebagai pencabar kejuaraan musim ini, Terengganu FC.

Berdasarkan kepada prestasi semasa, sekiranya dikumpulkan para pemain ini dan diletakkan dalam satu pasukan, mampukah mereka menjadi salah sebuah pasukan yang mencabar kejuaraan Liga Super 2021?

Berikut adalah kesebelasan utama bayangan yang terdiri daripada anak jati kelahiran Kelantan Darul Naim pilihan Sukanz dengan formasi 4-4-1-1:

Mencipta nama dan bersinar bersama pasukan Kelantan suatu masa dahulu, Khairul Fahmi Che Mat atau dikenali sebagai Apek masih menjadi taruhan utama Melaka United kendalian Zainal Abidin Hassan. Umurnya sudah mencecah 32 tahun tetapi ketangkasannya masih antara yang terbaik.

Pemain pertahanan ini mengambil keputusan untuk meninggalkan TRW Kelantan FC pada penghujung tahun lalu dan menyertai Penang FC. Bersama skuad Harimau Kumbang pada musim ini, dia sering diturunkan bermain di posisi bek kiri.

Sepertimana Azwan Aripin, musim lalu Shahrul Nizam menyarung jersi The Red Warrior tetapi dia mengambil keputusan untuk berhijrah ke Terengganu FC. Baru sahaja menginjak usia 22 tahun, Shahrul Nizam telah menjadi antara watak penting di barisan pertahanan Terengganu terutamanya pada awal musim.

Ini merupakan tahun kedua Latiff Suhaimi beraksi bersama pasukan berpangkalan di Pulau Pinang. Walaupun pasukannya mengambil dua pertahanan tengah import pada musim ini, nama Latiff Suhaimi masih terselit di dalam kesebelasan utama apabila ada kecederaan melibatkan salah seorang pemain import tersebut.

Merupakan sebahagian daripada skuad Kelantan yang memenangi kejuaraan treble pada tahun 2012 lalu. Terkenal dengan panggilan Pok Nik, dia menjadi taruhan utama Bojan Hodak di posisi bek kanan dalam kesebelasan utama Kuala Lumpur City musim ini.

Pemain yang tidak disangka-sangka ‘meletup’ pada saingan musim ini bersama Terengganu FC. Mulanya beraksi sebagai pemain gantian namun nama kian menjadi taruhan untuk bermula dalam kesebelasan utama dan telah mengumpul 3 gol setakat ini.

Wan Zaharulnizam atau mesra dipanggil sebagai Kecik merupakan pemain Melaka United. Berkemampuan untuk menggelecek, dia menjadi ‘enjin’ skuad Hijau Putih pada musim ini.

Laju dan lincah. Faiz Nasir pernah mendapat julukan ‘Messi’ dek kerana begitu liar di atas padang. Selain daripada mampu melorongkan bola yang cantik kepada penyerang, Faiz juga mampu melepaskan rembatan padu daripada luar kotak penalti menerusi kaki kirinya.

Nik Akif juga mengikuti jejak langkah Shahrul Nizam dan Hakimi Abdullah untuk berhijrah ke Terengganu pada musim ini. Posisi utamanya bermain di bahagian tengah namun Nik Akif juga seorang yang versatil dan mampu beraksi di bahagian kanan.

Antara nama baharu yang mencuri tumpuan dalam skuad Penang FC musim ini. Juga merupakan bekas pemain TRW Kelantan FC yang angkat kaki pada penghujung tahun lalu, Danial telah beberapa kali membuat penampilan pada musim ini selain daripada menjaringkan dua gol.

Tidak perlu diperkenalkan lagi, penyerang muda berbakat kelahiran Kota Bharu yang beraksi dalam saingan Liga Belgium ini telah membuat penampilan bersama KV Kortrijk musim ini pada usia 19 tahun. Laju, mampu menggelecek dan mempunyai naluri yang tinggi untuk memburu gol. Baru-baru ini dia telah dipanggil untuk menyertai latihan pusat skuad kebangsaan kendalian Tan Cheng Hoe.

Jurulatih muda yang semakin meningkat naik. Menjadi ketua jurulatih Terengganu FC sejak pertengahan 2019, Nafuzi menarik perhatian ramai apabila gemar menerapkan corak permainan moden berasaskan hantaran pendek dan penguasaan bola.

Dan berikut adalah susunan pemain-pemain ini dalam formasi 4-4-1-1:

Adakah kesebelasan utama ini mampu mencabar kejuaraan Liga Super 2021? Atau anda mempunyai barisan kesebelasan utama anak jati Kelantan yang lain? Kongsikan pendapat anda di ruangan komen media sosial Sukanz.

Featured Image: Terengganu FC & KV Kortrijk


Kejohanan Dunia BWF: Pemain Brazil Buatkan Zii Jia ‘Berpeluh’ di Pusingan 32

Tentangan sengit diberikan oleh pemain perseorangan lelaki Brazil, Ygor Coelho terhadap jaguh badminton negara, Lee Zii Jia pada Pusingan 32 di Kejohanan Dunia BWF 2021.

Zii Jia yang merupakan pilihan keenam untuk menjuarai kejohanan ini terpaksa berhempas pulas terutamanya di set kedua dan ketiga sebelum meraih kemenangan ke atas pemain di ranking ke-50 dunia ini.

TotalEnergies BWF World Championships 2021MS – Round of 3221 22 21 🇲🇾Zii Jia LEE🏅14 24 14 🇧🇷Ygor COELHO🕗 in 58 minutes https://t.co/akLjVIcJ5k

Untuk rekod, perlawanan ini berkesudahan dengan pungutan mata 21-14, 24-22 dan 21-14  yang memakan masa hampir satu jam di Gelanggang 1.

Kemenangan ini membolehkan Zii Jia mara ke Pusingan 16. Menantinya di peringkat tersebut, samada pemain Jepun, Kanta Tsuneyama (pemain pilihan kesembilan untuk menjuarai kejohanan) atau pemain Denmark, Hans-Kristian Solberg Vittinghus.

Featured Image: Badminton Photo / Badminton Association of Malaysia


Paul Pogba Akui Kesilapan ‘Bodoh’ Di Dalam Kotak

Pemain tengah Manchester United, Paul Pogba mengakui kesilapannya melakukan kekasaran di dalam kotak menyebabkan pengadil menghadiahkan sepakan penalti kepada Arsenal.

Kejadian yang berlaku sekitar minit ke-68 itu membolehkan penyerang Gabon, Pierre-Emerick Aubameyang menjaringkan gol tunggal perlawanan yang memberikan Arsenal kemenangan 1-0 ke atas Manchester United di Old Trafford.

“Kesilapan saya, saya tidak patut buat begitu,”

“Saya perlu lakukan tugas defensif dengan lebih baik di dalam kotak penalti.” katanya selepas daripada perlawanan kepada MUTV.

Sementara itu, Pogba yang merupakan pemain tengah skuad kebangsaan Perancis turut menyatakan rakan sepasukannya perlu memberikan reaksi kepada jaringan pendahuluan Arsenal tersebut.

Bagaimanapun, persembahan Manchester United kekal tidak memberikan ancaman yang berbahaya untuk menembusi gawang Arsenal pada malam tadi.

Berdasarkan statistik, mereka hanya merekodkan lapan percubaan dan hanya dua daripadanya tepat ke sasaran.

Lebih mendukacitakan buat skuad Red Devils, kemenangan yang dicatatkan oleh skuad bimbingan Mikel Arteta tersebut merupakan kemenangan pertama Arsenal di Old Trafford sejak 14 tahun yang lalu.


Peminat Jangan Letak Harapan Tinggi, Luqman Perlu Masa Untuk Sesuaikan Diri

Peminat-peminat bola sepak tempatan diharapkan tidak meletakkan harapan yang terlalu tinggi untuk melihat Luqman Hakim beraksi bersama skuad senior KV Kortrijk dalam masa terdekat.

Hal ini kerana Luqman perlukan masa untuk menyesuaikan diri dengan pelbagai perkara seperti memahami gaya permainan rakan sepasukan dan juga corak permainan pengurusnya, Yves Vanderhaeghe.

“Saya masih perlukan masa lagi. Tidak mungkin dalam tempoh sebulan dua ini saya akan terus diserapkan dalam skuad utama.

“Cabaran saya ketika ini ialah memahami rakan sepasukan dan mereka juga perlu tahu apa yang saya perlukan. Ia agak sukar bagi saya, perkara ini normal buat pemain baru.

“Saya perlu cepat menyesuaikan diri kerana masing-masing belum memahami corak permainan masing-masing.” katanya seperti dipetik daripada Stadium Astro.

Sementara itu, Luqman turut menegaskan pemergian penyerang skuad senior, Terem Moffi ke kelab Perancis, FC Lorient tidak menjamin peluang buatnya untuk membarisi kesebelasan utama KV Kortrijk secara automatik.

Bagaimanapun, ketika ini Luqman sedang mengikuti latihan bersama skuad senior KV Kortrijk. Luqman berhasrat menggunakan peluang ini sebaik-baiknya untuk menambat hati pengurus pasukannya.

“Saya tidak boleh menganggap tempat saya terjamin hanya kerana kehilangan seorang penyerang dalam skuad utama.

“Kalau saya usaha, beri 100 peratus dalam latihan atau perlawanan persahabatan, saya mungkin berpeluang.

“Isnin hingga Khamis saya akan berlatih bersama skuad utama sementara akan kembali ke pangkuan skuad B-21 bagi menjalani persiapan perlawanan dengan mereka,” jelas Luqman lagi.


Sheila Majid Bakal Dendangkan Sinaran Sebelum Perlawanan Akhir Piala AFC 2022

Pentas Piala AFC 2022 yang menemukan Kuala Lumpur City (KL City) dan Al-Seeb pada Sabtu nanti akan diserikan dengan persembahan khas oleh penyanyi jaz terkenal tanah air, Dato’ Sheila Majid.

Menerusi makluman pihak tuan rumah, penyanyi berusia 57 tahun ini dibawa dan bakal mendendangkan lagu yang cukup sinonim dengannya iaitu Sinaran di Stadium Nasional Bukit Jalil (SNBJ).

Difahamkan, Ianya akan dipersembahkan sebelum 7 malam iaitu waktu sepak mula yang telah diputuskan oleh penganjur kejohanan bola sepak kedua tertinggi peringkat asia tersebut.

A post shared by Kuala Lumpur City FC (@klcityfootball)

Untuk makluman semua, lagu Sinaran telah diangkat sebagai lagu tema oleh para penyokong skuad berjulukan The City Boys bermula sekitar tahun 2018.

Ianya dinyanyikan sebagai simbolik pasukan mereka keluar daripada ‘zaman kegelapan’ terutamanya pada tahun 2015 yang menyaksikan mereka hampir terjerumus semula ke kancah Piala FAM – divisyen terbawah Liga Malaysia pada ketika itu.

Hari Ahad ni dah macam Hari Raya. Harap tak segan2 nak tumpang. Sekian. pic.twitter.com/Uh5UozXLqW

— CityBoys (@CityBoys12) February 2, 2018

Nyanyian lagu Sinaran dalam kalangan penyokong KL City ini tular apabila mereka menyanyikan beramai-ramai di Pusat Pelancongan Malaysia (MaTiC) ketika meraikan kemenangan KL City ke atas ATK Mohun Bagan pada peringkat separuh akhir antara zon baru-baru ini.

Ianya tular sekali lagi, di tempat yang sama apabila mereka meraikan kejayaan menumpaskan Sogdiana Jizzakh pada peringkat akhir zon. Namun begitu, nyanyian keraian itu lebih bermakna apabila turut diserikan dengan kehadiran dan nyanyian bersama-sama penyanyi asalnya, Sheila Majid sendiri.

Sinaran x KL City x Piala AFC pic.twitter.com/642ElJcQh5

— Hafiz Omar (@hvfizomvr) October 5, 2022


Kejuaraan AFF B-23: Harimau Muda Diundi Bersama Juara Bertahan, Indonesia Dalam Kumpulan B

Skuad Malaysia Bawah 23 Tahun (B-23) yang dikendalikan oleh Brad Maloney diundi dalam Kumpulan B di Kejuaraan AFF B-23 yang akan berlangsung pada 14-26 Februari hadapan.

Hasil undian yang dijalankan secara dalam talian hari ini menyaksikan skuad Harimau Muda diletakkan bersama-sama seteru zaman berzaman merangkap juara bertahan, Indonesia sambil disertai oleh Myanmar dan Laos.

Skuad Harimau Malaya B-23 kendalian Brad Maloney telah diundi dalam Kumpulan B bersama Indonesia, Myanmar dan Laos bagi Kejuaraan B-23 AFF 2022 di Kemboja, Februari depan.3 juara kumpulan & 1 naib juara kumpulan terbaik akan layak ke separuh akhir.#FAM #HarimauMalaya #AFFU23 pic.twitter.com/LVObfJA3El

Manakala Kumpulan A terdiri daripada tuan rumah, Kemboja serta Timor Leste, Filipina dan Brunei Darussalam. Sementara itu, Kumpulan C pula terdiri daripada Thailand, Vietnam dan Singapura.

Untuk makluman semua, hanya tiga juara kumpulan dan satu naib juara kumpulan terbaik sahaja layak mara ke peringkat kalah mati iaitu separuh akhir.

Sebagai rekod, kejohanan yang akan berlangsung pada tahun hadapan merupakan edisi ketiga. Dua edisi yang berlangsung sebelum ini, pada tahun 2005 dan 2019 dimenangi oleh Thailand dan Indonesia masing-masing.


Terbuka Korea: Juara Dunia Kekang Tze Yong Ke Separuh Akhir

Juara Kejohanan Dunia BWF 2021, Loh Kean Yew menjadi batu penghalang kepada perseorangan lelaki No.2 tanah air, Ng Tze Yong untuk mara ke peringkat separuh akhir saingan Terbuka Korea 2023.

Tze Yong yang berada di tangga ke-23 dunia turun beraksi di peringkat suku akhir pada hari ini terpaksa akur tumpas kepada jaguh perseorangan lelaki Singapura itu secara “straight set” sebentar tadi.

Dalam pertarungan itu, Tze Yong tumpas dengan skor 20-22 dan 19-21 dalam tempoh masa 45 minit permainan yang berlangsung di Gelanggang 1, Stadium Jinnam, Bandar Yeosi.

Bagaimanapun, perjalanan Tze Yong sehingga ke peringkat suku akhir pada edisi kali ini berhasil mengulangi pencapaiannya di Terbuka Korea 2022.

Manakala kekalahan ini pula menjadikan rekod pertemuan Tze Yong dan Kean Yew yang merupakan penghuni ranking kelapan dunia seimbang dengan satu kemenangan masing-masing di pentas antarabangsa.

Sebagai tambahan, Kean Yew yang mara ke peringkat separuh akhir akan berhadapan dengan pemain Jepun yang menghuni ranking keempat dunia, Kodai Naraoka untuk merebut tempat ke perlawanan akhir.